
<הצעת חוק התכנון והבנייה (תיקון מס' 106 והוראת שעה), התשע"ו-2016>
<היו"ר דוד אמסלם:>
בוקר טוב. אני פותח את ישיבת ועדת הפנים והגנת הסביבה. על סדר-היום: הצעת חוק התכנון והבנייה (תיקון מס' 106 והוראת שעה), התשע"ו-2016. הכנה לקריאה שנייה ושלישית.

אני שמח שנמצא איתנו חברי הטוב השר יריב לוין. באמת כבוד גדול בשבילנו.

כבוד השר, תאמר כמה מילים על החוק ואחר-כך נשמע את האחרים. 


שר התיירות יריב לוין:

תודה רבה, אדוני היושב ראש, גם לך וגם לצוות של הוועדה, על המאמץ בקביעת הדיון הזה במהירות. אני מוכרח לומר שגם כיף לחזור ולשבת בוועדה לכנסת. 

<זוהיר בהלול (המחנה הציוני):>
אל תהיו מנותקים מהעם, אדוני השר. 

<שר התיירות יריב לוין:>
חבר הכנסת בהלול, בוא נאמר כך: המאבק האמיתי בינינו יהיה בשבת, לדעתי. 

<זוהיר בהלול (המחנה הציוני):>
המאבקים בשבת הכי מרתקים. 

<שר התיירות יריב לוין:>
אתה יודע מה? תן לי שלוש נקודות שם, אני מוכן לתת לך לנצח בכמה הצבעות פה, לא אחת. 

<זוהיר בהלול (המחנה הציוני):>
אני לא אמכור את נשמתי לעולם. 

<שר התיירות יריב לוין:>
אז אתה אומר שנצטרך לנצח בלי זה. 

תיראו, רבותיי. אני אומר בגדול שמצב בניית בתי המלון הוא בערך כמצב הפועל תל-אביב והפועל עכו, אם אנחנו כבר רוצים להמשיך באותו קו. 

אני באמת מאמין שהתיירות יכולה להיות עוגן כלכלי מרכזי למדינת ישראל. כל מיליון תיירים שמגיעים לכאן משאירים 5.5 מיליארד בקופת המדינה ומייצרים 40,000 מקומות עבודה שפרוסים בכל רחבי הארץ. הם מהווים שגרירים של המדינה בחוץ לארץ. בוודאי שגם מבחינת תיירות הפנים, יש חשיבות עצומה שאנשים יוכלו לטייל בארץ, להכיר אותה ולחוות את החוויות שיש כאן.

כדי שנוכל להרים את התיירות למקום אחר אנחנו מוכרחים לעשות שינוי יסודי בכל מה שקשור בהליכי בניית בתי מלון, על-מנת לייצר מגוון הרבה יותר רחב, גם מבחינת כמותית של היצע חדרים וגם מבחינת גיוון סוג החדרים. למשל, מלונות עממיים יותר של שלושה כוכבים או אכסניות ודברים מהסוג הזה שחסרים כאן מאוד. 

אנחנו נמצאים במציאות שבה בישראל יש היום כ-400 בתי מלון בסך-הכול. כדי לקבל קנה מידה, באוסטריה יש למעלה מ- 1,500 בתי מלון של שלושה כוכבים בלבד. זה המקום שאנחנו נמצאים בו. התוצאה של הדבר הזה כמובן מורגשת גם בכיס כי היא מביאה לייקור מאוד משמעותי של המחירים, משום שההיצע איננו גדול, לא כמותית ולא מבחינת מגוון סוגי החדרים, בעוד שהביקושים נמצאים כל הזמן בתהליך של גידול ושל עלייה. 

מספר בתי המלון שנבנו בישראל בעשור האחרון עומד על עשרות בודדות וברור שבקצב הזה קשה יהיה לפתח כאן תיירות אמיתית. אנחנו נראה המשך עלייה במחירי הנופש וכפועל יוצא, כמובן, גם פגיעה ביכולת להביא לפה תיירות נכנסת וגם במספר ישראלים שמבקשים לטייל. 

יש שתי סיבות עיקריות למצב הנוכחי בנושא בניית המלון. הסיבה הראשונה היא הנושא של התמשכות תהליכי התכנון והבנייה. ההליכים בארץ הם בכלל ארוכים והם ארוכים פי כמה כשמדובר בהקמת בתי מלון. הממוצע להקמת בית מלון הוא קרוב ל-10 שנים. צריך להבין שהיכולת להקים רשת בתי מלון בכלל לא קיימת. אדם שרוצה להקים חמישה בתי מלון בחמישה מקומות שונים, צריך ללכת לחמש ועדות תכנון ובנייה שונות. באחד זה נמשך 12 שנים ובשנייה זה נמשך 8 שנים. באחת דורשים ממנו דרישות כאלה ובשנייה דורשים דרישות הפוכות. 

התוצאה היא שהתהליך הוא תהליך ארוך מאוד. כמובן זה לא כלכלי ופשוט מייאש ומתיש את היזמים שמוכנים להיכנס ואפילו חושבים להיכנס לנושא הזה. 

הבעיה השנייה היא בעיה קשה מאוד של רווחיות. צריך להבין שהקמה של בית מלון, יחסית להשקעות נדל"ניות אחרות, זאת בהחלט השקעה שיש בה רמת סיכון גבוהה יחסית. בחלק מהמקרים התשואה עלולה להיות לא גבוהה או להתמשך על פני זמן. הביטוי הכי ברור לעניין הזה הוא העובדה שהיום כמעט בלתי ניתן לקבל במדינת ישראל אשראי לצורך הקמת בתי מלון. מרבית הבנקים מסרבים בכלל לתת אשראי להקמת מלונות. גם מי שמוכן לתת אשראי מוכן לעשות זאת במשורה ובתנאים בעייתיים מאוד. 

לכן, גם כאשר יש כבר יזמים שמוכנים לצלוח את כל המכשולים האלה, הם בעצם נמצאים במקום שיש להם בעיית מימון מאוד קשה. הפועל היוצא הוא שיש לנו היום מאות מגרשים ששווקו ושיש לגביהם תב"ע בתוקף, שמאפשרת הקמת בתי מלון והיזמים ובעלי המגרשים האלה פשוט אינם בונים את המלונות האלה והם עומדים ריקים. 

המטרה של הצעת החוק הזאת היא באמת לנסות לטפל בשני הכשלים האלה שתיארתי קודם ולאפשר לשוק הזה להיחלץ מהמקום שהוא נמצא בו. להביא לבנייה מואצת של חדרי מלון, להקמה של אלפי חדרי מלון בתוך שנים ספורות, עם דגשים שאנחנו נשים גם במענקים שאנחנו נותנים למלונאות מהסוג שחסר לנו, בעיקר מלונות שלושה כוכבים במרכזי ערים ולאכסניות. המטרה היא באמת להביא את היצע בתי המלון למספרים אחרים לחלוטין, למגוון אחר בתוך פרק זמן לא ארוך. 

הצעת החוק נשענת בעצם על שני נדבכים. נדבך אחד נוגע סוף סוף להכרה בנושא של הקמת בתי מלון כתשתית לאומית. הכרה בחשיבות של התיירות, שבמובן הסמלי היא אפילו רק מעבר להוראות היבשות של החוק. הדבר הזה יאפשר לבצע הקמה של בתי מלון בהליכים הרבה יותר מהירים. לרכז בוועדה אחת הקמה של בתי מלון בשורה של ערים. זה יאפשר לנו להביא לכאן רשתות בינלאומיות ולבצע תהליך של הקמת רשתות של מוטלים, דבר שעד היום לא קיים פה בגלל הבעיה שתיארתי קודם. 

המרכיב השני של ההצעה נועד לטפל בבעיה של התשואה של רמת הסיכון ושל המימון על-ידי כך שאנחנו נאפשר בוועדות מקומיות עצמאיות, לתת תוספת של אחוזי בנייה שבמסגרתה אפשר יהיה להשתמש גם ב-20% - שהוא רק מרכיב התוספת, הוא לא מתוך הבסיס – לצורך בנייה למגורים. 

<אורי מקלב (יהדות התורה):>
איזה ועדות - - - 

<שר התיירות יריב לוין:>
אני תכף אתייחס. 

הדבר הזה יאפשר בעצם גם לשפר באופן משמעותי את הכדאיות הכלכלית של הפרויקט. דבר נוסף שהוא הרבה יותר חשוב, זה ישפר את תזרים המזומנים שלו ואת היכולת לקבל מימון כדי לבצע אותו. 

בהמשך לשאלה של חבר הכנסת מקלב, אני מודה שעשיתי לא מעט פשרות מול משרדי הממשלה הנוגעים בדבר על-מנת להביא את ההצעה הזאת בנוסח הזה כפי שהיא כאן. אני כשלעצמי לא חשבתי שיש צורך להגביל את זה רק לוועדות עצמאיות, אבל כך היתה העמדה הנחרצת של משרד המשפטים בעניין הזה. 

אני בהחלט חושב שככל שאנחנו נקל ונסייע כך ייטב. אני לפחות מביא את ההצעה הזאת כפי שהצלחתי לגבש אותה בהסכמה עם משרדי הממשלה השונים.  

<בצלאל סמוטריץ (הבית היהודי):>
תפקידנו לשפר אותה. 

<שר התיירות יריב לוין:>
כן. נכון, גם לשמוע הצעות לשיפור, גם מכיוון כזה וגם מכיוון כזה. 

<אורי מקלב (יהדות התורה):>
זה לא הגיוני. אין ועדה עצמאית אז אין?

<שר התיירות יריב לוין:>
אני שוב רוצה להודות לך, אדוני היושב ראש על הישיבה. 

<היו"ר דוד אמסלם:>
תודה רבה לכבוד השר. 

<דב חנין (הרשימה המשותפת):>
אפשר לשאול שאלות?

<היו"ר דוד אמסלם:>
אני רוצה להיכנס לדיון ואין לנו הרבה זמן. 

אתה רוצה שאלה קצרה?

<דב חנין (הרשימה המשותפת):>
מכיוון שהשר לוין הוא שר מאוד רציני והוא מכין שיעורי בית לקראת הדיון, יש לי הרבה מה להגיד בדיון, אבל חשבתי שאולי כדאי קודם לקבל אינפורמציה מהשר, אם יש אותה. למשל, המשרד אמר שהם עשו בדיקות. האם נוכל לקבל את החומרים של הבדיקות כדי שנראה איפה החסמים? איפה בדיוק הבעיה? איפה זה נתקע בפועל? מעבר לאמירה הכוללת, איפה הבעיות? 

יש פה הרי ויכוח קשה לגבי הצעת החוק. אבל אם יש דברים נקודתיים - - - 

<היו"ר דוד אמסלם:>
השר בא במבחן התוצאה. הוא אומר שבמדינת בעשר השנים האחרונות לא נבנה מלון אחד. 

<דב חנין (הרשימה המשותפת):>
השאלה למה?

<היו"ר דוד אמסלם:>
לכן הוא ישב על המדוכה עם אנשי המקצוע והתחיל לקדם איזה פתרון. עכשיו ניכנס לסעיפים וכל אחד יגיד מה נראה לו בסעיפים ומה לא נראה לו. 

<דב חנין (הרשימה המשותפת):>
הנטייה למצוא את המטבע מתחת לפנס לא באמת אומר שהמטבע  מתחת לפנס.

<היו"ר דוד אמסלם:>
דב, אתה תמיד מוזמן לכוס קפה לשר. אם יש לך רעיונות פוריים שיכולים לקדם את הנושא, הוא ישמח לשמוע אותם. 

<דב חנין (הרשימה המשותפת):>
אני אנצל את ההזדמנות, בהחלט. 

<שר התיירות יריב לוין:>
אגב, כך גם היה ביחס להצעת החוק הזאת. 

<היו"ר דוד אמסלם:>
יש שתי אופציות. או שכל ח"כ ידבר או שניכנס לפרטים, או להתייחס לפי סעיפים?

<היו"ר דוד אמסלם:>
מי רוצה להציג את החוק?

<שר התיירות יריב לוין:>
אני חושב שהצגתי אותו. 

<תומר רוזנר:>
לא, את הפרטים, מה מוצע?

<שר התיירות יריב לוין:>
דורון הוא סמנכ"ל התשתיות של המשרד, שעומד גם בראש מנהלת ההשקעות שאחראית לכל הנושא של השקעות בבתי מלון. 

<דורון אהרון:>
שלום לכולם. חבר הכנסת דב חנין העלית שאלה, אז אולי נתחיל מהדבר הזה. כמו שהשר אמר, בעשור האחרון אנחנו מדברים על סדר גודל של 30 בתי מלון. הגידול במספר בתי המלון בא בתנועת מספריים, תנועה הפוכה, דהיינו, שיעור הגידול מאוד נמוך, ומאידך, שיעור לינות התיירים הוא מאוד גבוה. התנועה הזאת מורגשת בכיס של כולכם. כשכולכם מזמינים לילה בבית מלון אז כשההיצע נמוך והביקוש גבוה והמחיר עולה. שאלת מה הסיבות? 

אנחנו בדקנו באמצעות המעניקים שאנחנו נותנים במסגרת חוק עידוד השקעות הון, מה הם הכשלים והחסמים שמובילים את היזם המלונאי להגיע למצב הזה שהוא לא מוכן להכניס את הרגליים לביצה הזאת שנקרא בית מלון. הקדים אותנו נועז בלניר, שהיה המנכ"ל הקודם של משרד התיירות ועמד בראש הוועדה להוזלת מחיר הנופש  התיירות ובעצם הוא הגיע לאותה מסקנה כמו שלנו. 

יש שלושה מרכיבים שהם מרכיבים קריטיים בהקמה של בית מלון: הון קרקע ומרכיב הסיכון. מרכיב הסיכון זה בעצם הלימה בין התשואה שתקבל לבין הסיכון שיהיה לך בצוק איתן, תהיה לך מלחמת לבנון, התפוסות תרדנה בצורה משמעותית - - -  

<תמר זנדברג (מרצ):>
אולי הממשלה תעשה שלום פשוט. 

<היו"ר דוד אמסלם:>
זה דיון אחר, תתקדם. 

<שר התיירות יריב לוין:>
נחכה שיהיה שלום ואז נבנה. 

<תמר זנדברג (מרצ):>
לא נחכה, תעשו את זה. זה בידיים של הממשלה. 

<היו"ר דוד אמסלם:>
הזמן פה עובר בצורה מאוד מהירה. אני רוצה לקדם את הדיון, זה דיון מורכב. 

<דורון אהרון:>
את העלית נקודה. לפני חודש פגשנו קבוצת רוכבי אופניים שעשתה מחנה אימונים במצפה רמון. אנשים שהגיעו מחו"ל עם דעות מדעות שונות. את צריכה לראות את קירוב הלבבות שעושה תיירות. אני רוצה להגיד לך - - - 

<היו"ר דוד אמסלם:>
דורון, סיימת?

בגדול, אני מבקש ממך שתי דקות. אל תחזק את מה שהשר אמר וחידד. תעבור לפרטים ונתקדם.

<דורון אהרון:>
אני רק אשלים את שלושת המבנים עליהם אנחנו שמים את האצבע. אמרנו: הון, קרקע וסיכון. התאמת הסיכון לתשואה. 

לגבי הון. אין בעיה של קרקעות. היום יש 7,000 חדרים שאף אחד לא בונה אותם. יש תב"ע מאושרת, אפשר לגשת ולהוציא היתרי בנייה, אין שום בעיה. 

<דב חנין (הרשימה המשותפת):>
למה לא בונים?

<דורון אהרון:>
פעם אחת, הבעיה היא שליזם יש סיכון גבוה, כשהסיכון הזה גלום בתפוסות וגלום בהליכים סטטוטוריים. כשאנחנו נותנים מענקים כל שנה ליזם שכבר החליט לצאת לדרך - - - 

<דב חנין (הרשימה המשותפת):>
למה לא בונים?

<דורון אהרון:>
דברי חכמים בנחת נשמעים, תן לי להשלים. 

<היו"ר דוד אמסלם:>
דורון, אני מבקש ממך בקצרה ואל תתווכח. 

<דורון אהרון:>
כשאנחנו בודקים למה בתי המלון, שכבר החליטו לבנות ולצאת לדרך וקיבלו מענקים, מה קרה ולמה הם נתקעו? ההליכים הסטטוטוריים אורכים סדר גודל של 4-5 שנים. היזם מתייאש ועוצר. 

<יעל כהן-פארן (המחנה הציוני):>
אמרת שההליכים כבר אושרו. 

<דורון אהרון:>
היזם מקבל ממני כתב אישור למענק. הוא מקבל מענק. יש לו נייר שנותן לו מענק והוא יוצא לדרך. עכשיו הוא ניגש לוועדה המקומית. הוא רוצה שינוי מסוים בתב"ע, הוא רוצה להגדיל את הזכויות. אמרנו  שזה עסק מסוכן. כדי שזה יהיה כלכלי, צריך שמספר החדרים יהיה גבוה, צריך שתהיינה הכנסות גבוהות בשלבים הראשוניים ועל-כן בתיקון לחוק אנחנו מדברים על הוספת מגורים. 

מה עושה הוספת המגורים? הוספת המגורים גורמת לתזרים להיות כזה שכבר בשלבים הראשונים של הפרויקט יש הכנסה כספית. היזם יכול ללכת לבנק ולבקש גרייס של שלוש שנים עד שיחזיר את ההלוואה. עוד שלוש שנים אני אמכור את דירות המגורים ותהיה לי הכנסה ואוכל להחזיר לך את הכספים. 

מעבר לזה, יחסי הכיסוי משתפרים, אורך ההלוואה מתקצר. על-כן דיברנו על הוספת מגורים. 

לגבי הוות"ל. עניין הוות"ל הוא עניין קריטי. בעשרים שנה האחרונות לא נכנסה שום רשת מלונאית חדשה, בטח לא מחו"ל. יזמים מתדפקים על דלתות משרד התיירות לפחות אחת לחודש. בא יזם מחו"ל, יש לו כסף והוא רוצה להשקיע. אבל מה? הוא אומר: אני לא יודע לעבוד מול הוועדה המחוזית בצפון, מול הוועדה במרכז, מול הוועדה בדרום.

מאיר מאוד רצה מלון באילת. 

<היו"ר דוד אמסלם:>
דורון, השר כבר התייחס לזה. יש לך עוד משפט וחצי. 

<דורון אהרון:>
לכן הכנסנו את הוות"ל כדי לסייע לרשתות, ובפרט בינלאומיות, להיכנס פנימה. 

<היו"ר דוד אמסלם:>
אורי מקלב, בבקשה. ברשותכם, דקה כי אנחנו לא נכנסים לפרטים. 

<דב חנין (הרשימה המשותפת):>
גם לגבי העקרונות דקה זה מאוד קצר. זה חוק מאוד חשוב. 

<יעל כהן-פארן (המחנה הציוני):>
נכון, זה חוק קריטי.

<היו"ר דוד אמסלם:>
אני סומך עליכם.

<אורי מקלב (יהדות התורה):>
תודה רבה אדוני היושב ראש. אני רוצה לברך על היוזמה של השר. זאת לא יוזמה רגילה אלא יוזמה. אנחנו רוצים לעודד אותך על יוזמות שעושות רפורמה בכל החשיבה. אנחנו מעודדים אותך ליזום שינויים בכל התפישה המלונאית והתיירותית בארץ. 

<בצלאל סמוטריץ (הבית היהודי):>
אורי, גם את היוזמה של הקזינו אתה מעודד?

<אורי מקלב (יהדות התורה):>
זה לא תיירות, הוא הולך על תיירות פנים. לכן אנחנו אומרים לו שיבנה יותר בתי מלון, תפתח את אילת בדברים אחרים. 

<בצלאל סמוטריץ (הבית היהודי):>
אני צחקתי. 

<אורי מקלב (יהדות התורה):>
יש תיירות מדעית ומחקרית והיא גם חשובה. אילת יכולה להיות מקום לזה. ראש העיר נמצא פה, הוא יודע שזה דבר שהוא זמין ויש לעיר אילת מה להציע מלבד קזינו. 

אני אתחיל עם הנושא של ועדה מקומית ועצמאית. עם כל הכבוד שהם לא הגיעו להסכמה, זה לא יכול להיות שניקח חלק מהארץ, דווקא במקומות של ביקוש ושל צרכים גדולים ושם אין ועדות עצמאיות מסיבות אחרות והן לא יוכלו להיות חלק מהמיזם. זה פוגע בעצם הדבר. דיברת על רשת. אז מה הרשת תעשה? יש מקומות שהרשת לא תוכל לעבוד כי שם לא יהיה לה מענה מקצועי?

<היו"ר דוד אמסלם:>
בוועדות?

<אורי מקלב (יהדות התורה):>
כן, כי אין ועדה מקצועית. 

אני מרחיב את הנימוק למה אנחנו צריכים לתת מענה גם בנושא הזה. 

הנושא הנוסף הוא ה-20% שאנחנו רוצים לתת תוספת, איך קבעתם את זה? קבעתם את זה לפי היתכנות כלכלית שבאמת היא נותנת את המענה ואת האיזון והכדאיות הכלכלית? קשה לי להאמין ש-20% זה מענה לכולם. אינו דומה 20% באזור רחוק לאזור המרכז. 20% בתל-אביב זה הרבה. לא יכול להיות שאותה מידה אנחנו נותנים למקום אחד בארץ, יהיה באותה שפה לכל המקומות בארץ. התפישה הזאת לא נכונה. אנחנו צריכים להיות יותר מודולארי, לתת את זה לפי אזורי הכדאיות כדי שיאזנו ולתת מענה. 

אני מבין שהנושא המרכזי זה הכדאיות הכלכלי או המימון. לכן זה צריך להיות בהתאם לדבר האחרון שדיברתי עליו. החוק צריך לתת מספיק סייגים, שלא יהיה מצב שאת הדירות יבנו ואת בתי המלון לא. הרי הדירות הן כדי לתת את המימון ואותן יבנו ואת בתי המלון לא ייבנו.  

<היו"ר דוד אמסלם:>
אתה רוצה שנגיד שהדירות יהיו בקומות העליונות?

<אורי מקלב (יהדות התורה):>
זאת אפשרות. הבנייה צריכה להיות בבת אחת. 

<היו"ר דוד אמסלם:>
אתה לא עושה פיצול של ההיתר. 

<אורי מקלב (יהדות התורה):>
אני לא רוצה לדבר על מה שהיה בהרצליה. קיים חשש שבסוף הכול יהיה דירות. צריך להיות כתוב שאנחנו צריכים שתהיה הלימה וקשר בין הדברים. 

<היו"ר דוד אמסלם:>
חברת הכנסת זנדברג בבקשה. 

<תמר זנדברג (מרצ):>
תודה רבה אדוני היושב ראש. אדוני השר, כל הכבוד לך על קידום הדבר שהוא תחת אחריותך - מלונאות. אני באמת חושבת שזה ערך מאוד ראוי. הערת הביניים שלי קודם לא היתה רק בציניות. אנחנו צפים מהממשלה קודם כל לספק את התנאים, שלא עכשיו יש מחסומים בגוש דן וחס וחלילה פיגועי טרור בירושלים ואלה המקומות שאליהם באים התיירים. כלומר, תפקיד הממשלה לספק את המעטפת שתבטיח כאן סביבה בטוחה וראויה למלונאות.  

הבעיה עם הצעת החוק הזאת, שהיא לוקחת את הרעיון הראוי הזה של קידום המלונאות והיא דרכו, תחת המטריה הזאת שבזמן אנחנו רואים כאן - עקיפת הליכי התכנון הפכו לספורט לאומי. כאן, דרך הרעיון של קידום המלונאות, אנחנו עושים נסיגה עצומה אחורנית בשני ערכים חשובים. חשבנו שבמדינת ישראל בתחילת המאה העשרים ואחת כבר למדנו לאזן בין הערכים האלה. האחד זה הריסה, שלא לומר דריסה די אגרסיבית של ערכי טבע בדגש על החופים. בשנים האחרונות ובעשורים האחרונים התקדמנו התקדמות עצומה בהגנה על החופים, על משאב הטבע הלאומי והנצחי הזה שהתברכנו בו כאן. פשוט הבנייה עליו הולכת ומחריבה אותו לאט לאט ויותר ויותר מתקרבת אליו. היו כאן חוקים, היו כאן עקרונות שכבר התקדמו להגנה על זה, וכאן יש לנו נסיגה ממש עצומה וגדולה לאחור. זה גם ערך תיירות, לא רק לתיירים מחו"ל. למדינת ישראל יש חופים עם חול שאין כמוהם בשום מקום בעולם, גם לתיירים וגם לישראלים. זה קודם כל שלנו. 

כאן אנחנו הולכים ומחריבים לחלוטין את ההגנה שכבר התקדמנו אליה. 

הדבר השני. בשם אותו מימון שהוסבר כאן, זה הכנסת מגורים -  עוד לא דיברנו כאן על האטרקציות למיניהן שעוד לא הגדרתנו מה הן בדיוק. גם זאת נסיגה עצומה אחורה מעקרונות שכבר נקבעו. 

יושבת פה חברת הכנסת גרמן לשעבר ראשת העיר הרצליה. אנחנו יודעים מה קרה במרינה בהרצליה, בסי אנד סאן, במגדלי חוף הכרמל ובשורה של פרויקטים. בית המשפט, יחד עם קואליציה של ארגונים, ראו את האינטרס הציבורי ואת הסכנה הזאת שבדריסת הרגל של הכנסת מגורים לתוך מלונאות. אנחנו רואים מה קורה עם זה. איזה דירות הופכות להיות הדירות למגורים? מה יוצר את ההפרדה בין הדיירים של אותן דירות למגורים? פתאום הם לא רוצים את התיירים. המלונאות הופכת להיות עיסוק משני למגורים. אלה הדירות שנמכרות ראשונות ובכלל כל הפרויקט מתהפך וכו'. זה הכול דברים שהיו כאן במדינת ישראל והיו בשנים האחרונות. איך זה שהלקח לא נלמד?

משפט אחרון. מדינת ישראל וגם התיירות בה צריכה להתבסס וראוי שתתבסס  על הערכים שלנו, שזה אתרי מורשת וטבע ייחודיים שיש כאן והכול במרחק קצר. במדינה שהיא יחסית קטנה באמת התברכנו בהמון המון דברים שיכולים לשרת גם את ציבור התיירים שבאים מחו"ל. המחשבה שאנחנו נלך ונבנה את אותן אטרקציות תיירותיות שבסופו של דבר יהפכו ל"פילים לבנים", במקום להתבסס על חדרי מלון, בעיקר עם דגש על מרכזי הערים שיוכלו גם להעצים אותן ולהשאיר את הטבע. אני מדברת על אתרים כמו ים המלח, מצדה, החופים, הצפון, הדרום, הנגב. צריך להשאיר אותם חופשיים ונקיים מאותם מיזמים בנויים, שבסופו של דבר הופכים לפילים לבנים ולא מגשימים את מטרתם. זאת המחשבה שצריכה להוביל אותנו במסגרת הליכי התכנון הקיימים. אם רוצים לחרוג מהם לוות"ל, צריך לצמצם את זה למלונאות בלבד עם הגבלה והוצאה החוצה של כל שאר השימושים. 

<היו"ר דוד אמסלם:>
תודה רבה. 

חברת הכנסת רויטל סויד בבקשה. 

<רויטל סויד (המחנה הציוני):>
תראה מה קרה לבתי המלון שנבנו בדיוק עם הקונספט הזה, למשל, מלון כרמל. מדובר במבנים מוזנחים. התוצר הסופי הוא בתי מלון הרוסים, שהם יותר דירות מגורים. מי שקנה שם דירה לא יכול להיפטר ממנה. לרוב הם הופכים לעסקים מפוקפקים כדירות שמשכירים לשימוש יומי. יש שם בניינים שאמורים להיות לתפארת, שהולכים ומתכלים עם הזמן בין היתר ובעיקר בגלל שהתחילו. אני חושבת שהדבר הזה מאוד מסוכן. עד שלא מוצאים נקודת איזון נכונה מבחינה עסקית, אסור בכלל ללכת על הקונספט הזה. אני מזמינה לעשות את הסיור הזה כדי לבוא ולראות מה קרה באותם מבנים. מזה צריך להיזהר. 

<מנחם אליעזר מוזס (יהדות התורה):>
יש לי הרבה מה לומר אז אני מבקש את רשות הדיבור גם בסוף. 

תודה אדוני היושב ראש. תודה אדוני השר שהבאת את התכנית הזאת. כאיש ממירון, אני לוקח לדוגמא את מרום הגליל וצפת. זה המקום המתוייר מספר 2 במדינה. לפי נתונים של משרד התיירות, מגיעים לשם כשני מיליון איש בשנה. אין אפילו מלון עממי אחד במקומות האלה. יש שני מלונות יוקרתיים ביותר אבל אין מלון עממי. אבל אינו דומה בין אדמה מישורית כמו בתל-אביב או הרצליה ונתניה לבין  אדמה סלעית כמו בהר כנען, כמו בצפת או מירון. לומר שלשני המקומות יתנו תוספת דירות רק של 20%? אני חושב שצריך איזו דיפרנציאליות. 

<היו"ר דוד אמסלם:>
חבר הכנסת מקלב דיבר על זה. 

<מנחם אליעזר מוזס (יהדות התורה):>
אני מתחבר אליו. אני מדבר על השאלה מתי היזם מקבל את הכסף שלו? בתל-אביב הוא מקבל את זה הרבה יותר מהר, גם בנתניה ובהרצליה, אבל לעומת זאת בגליל, במקומות כאלה, הוא לא מקבל את זה. צריך לעשות משהו דיפרנציאלי. 

הדבר השני, שגם אורי נגע בו, זה הוועדה המקומית העצמאית. בגליל אין אפילו יישוב אחד שיש לו ועדה מקומית עצמאית. יש לי כאן את הרשימות של משרד הפנים. 

<היו"ר דוד אמסלם:>
יש לי את הרשימה. כשנגיע לסעיף נדבר על זה. 

<מנחם אליעזר מוזס (יהדות התורה):>
מיוקנעם וצפונה אין שום ועדה מקומית. 

<היו"ר דוד אמסלם:>
נגיע לסעיף. 

<מנחם אליעזר מוזס (יהדות התורה):>
אז תרשום אותי. 

צריך לדעת שהתעסוקה של המלונות של 100,000 עובדים. זה יזרים גם מקומות עבודה בגליל. 

דבר שלישי. אני חושב שמספיק מכובד 200 חדרים במקומות האלה ולאו דווקא 500. 

<היו"ר דוד אמסלם:>
אנחנו נגיע גם לזה. 

חבר הכנסת זוהיר בהלול, בבקשה. 

<זוהיר בהלול (המחנה הציוני):>
יש לי כמה שאלות. אני מצטרף לעמדתו של דב חנין. כיצד שר רציני, שאני מעריך מאוד את פועלו, השר לוין, שאומר: התפשרתי. המילה התפרשתי היא מילה סובלימטיבית מכדי חס וחלילה להשתמש במילה "נכנעתי". השאלה: כיצד כאיש רציני וכשר מוערך אתה מוכן להיכנע ולאו דווקא להתפשר?

שאלה מספר 2: מדוע צריך מסלול עוקף ועדות קיימות? אני לא השתכנעתי עד עכשיו, למרות הניסיון לצייר בפנינו תרחיש של פאטה-מורגנה, אנחנו נקים את העולם אבוד דווקא במקומות האלה. אינני מבין מדוע אי-אפשר היה להרחיב את הסמכויות של ועדות התכנון והבנייה הקיימות כדי לעקוף את המהמורות שעליהן דיבר השר. ?

שאלה מספר 3: מי קבע את הרשימה של המקומות שבהם יוקמו ועדות כאלה?

<שר התיירות יריב לוין:>
הרשימה קיימת. זה של משרד הפנים. 

<זוהיר בהלול (המחנה הציוני):>
אני שואל מעבר לזה. אוקיי, צריך רשימה, אבל מי קבע את הרשימה? למה למשל מקומה של עכו נפקד מהרשימה הזאת? למה מקומה של נהריה נפקד?

<מנחם אליעזר מוזס (יהדות התורה):>
גם ירושלים נפקדת לצערנו. 

<זוהיר בהלול (המחנה הציוני):>
שאלה מספר 4. אם נכנסת בתקופה האחרונה לחיפה והסתכלת על המבואות הדרומיים של חיפה, מצד שמאל לים, ראית את הזדקרותו של בית מלון למפלסים נסיקתיים, בלתי מובנים בעליל, אתה מבין שעוד שני בתי מלון כאלה ימנעו בריזה מהים אל עבר חיפה. במילים אחרות, ואני לא מומחה, אני לא בן אדם שמבין יותר מידי בטבע ובאיכות הסביבה, אבל אני חייב לומר לך שזה יעלה את הטמפרטורה בחיפה בדרגה או בשתיים. אני מפנה אותך לבדוק את העניין הזה. אם יוקמו בניינים כאלה באמתלה, תחת האצטלה של בתי מלון אנכיים, אנחנו נהפוך את עצמנו לא רק למדינת מדבר מבחינת טמפרטורה, אנחנו נהפוך את המקומות האלה על החופים כערים נחנקות וחנוקות. לא ייאמן מה שיקרה שם. 

שאלה אחרונה. אנחנו מטיבים עם טייקונים. הפרויקטים האלה, חברות וחברים, נולדו להטיב עם טייקונים. כמה המדינה הזאת יכולה להיות נדיבה עם טייקונים? כמה היא מוכרת את נשמתה לטייקונים? עד כמה נמכור את משאבי הטבע לטייקונים? יש גבול עד כמה הטייקונים האלה יכולים לנגוס מחיינו. 

<היו"ר דוד אמסלם:>
תודה רבה. 

חברת הכנסת גרמן, בבקשה. 

<יעל גרמן (יש עתיד):>
אני רוצה להתחיל ולומר שבדו שיח שהיה לנו בזמן ההצבעה בקריאה ראשונה בכנסת, השר לוין אמר שהוא בהחלט ישקול להוריד את האפשרות לבנות על חוף הים. לא ראיתי ביטוי לכך. לא ראיתי ביטוי לזה. 

<שר התיירות יריב לוין:>
היה גם צד שני לסיכום, שאם אני מסכים לזה, את מצביעה בעד החוק. 

<יעל גרמן (יש עתיד):>
אם אתה מוריד את כל הבנייה למגורים על חוף הים, אז בהחלט אני חושבת. 

ההתנגדות שלי לחוף נובעת משני טעמים עיקריים. הטעם הראשון, שלהערכתי יש פה ניסיון, דרך המטרה של כולנו לקדם את התיירות, מנסים למעשה להכשיר את מה שבמשך שנים בית המשפט לא מוכן להכשיר וזה בנייה לאורך חוף הים. לכך אני מתנגדת בצורה קטגורית. אני חושבת שמעט חוף הים שנשאר לכל-כך הרבה תושבים, לא ניתן לגזול אותו כדי שבאמת יהיה רק לבודדים. 

מה המשמעות שיש בנייה על חוף הים? המשמעות היא שאותה פיסת קרקע שיכולים לבוא אליה מאות אלפים וגם עשרות אלפים, תהיה שייכת לאדם בודד. 

<היו"ר דוד אמסלם:>
לא. אנחנו לא מדברים על הרצועה של ה-100 מטר שלשם באים האנשים. 

<יעל גרמן (יש עתיד):>
בוודאי שכן. אדוני היושב ראש, ודאי שכן. מדברים על אותה פיסה שבה ניתן לבנות מלונאות. במקום שניתן מלונאות ואסור היום לבנות בניינים למגורים, רוצים להכשיר בניינים למגורים. רוצים לחזור לחטא של המדינה. 

<היו"ר דוד אמסלם:>
אנחנו כרגע לא באים לדון על תכנית אב למלונאות. אנחנו נעשה פה דיון בכל הנושא של החופים. מדובר גם על תב"עות שהן כבר מאושרות. כרגע אנחנו מדברים על התוספת שהשר הציג. דרך אגב, לפי החוק, לפחות ממה שאני יודע, הרצועה היא מעבר ל-100 מטר. עשיתי כבר דיון על הנושא הזה. 

<מיקי רוזנטל (המחנה הציוני):>
אבל למלון מותר. אם אתה מוסיף למלון דירות, אז אתה בעצם - - - 

<יעל גרמן (יש עתיד):>
אני פשוט רוצה לקרוא מהחוק: 

"ניתן לקבוע לעניין בניין שטרם החלה בנייתו שתוספת השטח כולה או חלקה תשמש למגורים", זה חד וחלק. זאת אומרת, באותה מקום שהיתה מלונאות תהיה למגורים. אני מבינה את דאגתו של ראש העיר הנפלא של אילת שיושב כאן משמאלי, שמאוד רוצה לפתח את אילת, אבל אני חושבת שיש כאן כמעט תמימות דעים שאנחנו לא ניתן שיהיו הימורים באילת כדי לפתח את אילת. 

<היו"ר דוד אמסלם:>
זה לא קשור, הדיון הוא לא קזינו באילת.

<תמר זנדברג (מרצ):>
הדיון הוא שיש גבול. 

<יעל גרמן (יש עתיד):>
הנימוק השני הוא, שלהערכתי הדרך הזאת היא לא הדרך הנכונה לקדם את התיירות. אתה בעצמך אומר ואנחנו יודעים, שישנם כל-כך הרבה פרויקטים וכל-כך הרבה תב"עות מאושרות למאות חדרי מלון, שלא יוצאות לדרך. השאלה למה זה לא יוצא לדרך? לא יוצא לדרך, בין השאר, מפני שמדינת ישראל הפסיקה את מה שהיא עשתה וזה תמיכה במלונאות. 

במקום לעשות היתרים לבעלי הון וממון להשתלט על הים ולעשות כסף, אם במקום זה מדינת ישראל תחליט שהיא רואה במלונאות באמת מטרה ראויה ולשם כך מורידה מיסים, נותנת מענקים,  הלוואות נוחות, אני חושבת שזאת תהיה הדרך.

אני רוצה להוסיף ולומר שישנה דרך נוספת והיא לעודד את התיירות הכפרית, את מה שנקרא הצימרים והבקתות. זה דבר שהולך בחו"ל בצורה בלתי רגילה. זה הולך גם כאן בארץ. אין מספיק בקתות, אין מספיק צימרים. זאת התיירות לשמה, זאת התיירות העממית ולכן אני מתנגדת. 

<היו"ר דוד אמסלם:>
חבר הכנסת מיקי רוזנטל, בבקשה. 

<מיקי רוזנטל (המחנה הציוני):>
כולם תומכים בתיירות ואני מברך אותך על הרצון לקדם בניית בתי מלון, אדוני השר. השאלה היא רק בחינת החלופות. אין פה אף אחד שחושב שלא ראוי מה שאתה עושה. אני לא בטוח שהחלופה שנבחרה היא החלופה הנכונה. קודם כל, יש שינוי דרמטי בכל העולם בתיירות. אנשים עוברים ל-airb&b וכל הדברים האלה הם דרמטיים מאוד והם יכולים להיות פתרון לטווח ביניים. אם אפשר היה לקחת דירה ולעשות אותה ל airb&b, הוא צריך לפתוח תיק במס הכנסה ולשלם מע"מ ואז אנשים לא רוצים להתעסק עם זה. אם הייתם לוקחים את זה כמו דירה להשכרה, רק מהדבר הקטן הזה, יש הערכה שהייתם מוסיפים עוד 8,000 חדרים. זה רק מהשינוי הזה, שאדם שמחזיק דירה ישכיר אותה לתיירות. זה חלק מהפתרונות. 

<בצלאל סמוטריץ (הבית היהודי):>
זה השקעה בנדל"ן. 

<מיקי רוזנטל (המחנה הציוני):>
כי היום אנשים לא מדווחים. אני לא אומר שזה הפתרון האידיאלי. אני אומר זאת מבחינת החלופות. 

השאלה היא מי משלם את המחיר, אדוני השר? מה שבחרתי, לצערי, זאת פרצה שקוראת לגנב. אני מעניין את העניין הזה כבר הרבה מאוד שנים ועקבתי אחר משרד התיירות מהפרויקט הראשון שלו במלון קלאב הוטל באילת, שקיבל מימון מהמדינה, יועד למטרה אחת ושימש בסוף למטרה אחרת, דרך סי.אנד.סאן, ופרויקטים אחרים שתוארו פה. בכל הפרויקטים האלה, שדיברו על דירות למלונאות, מלון דירות וכל מיני שמות כאלה, בסוף בסוף המדינה הפסידה. המלון לא משמש לתיירים ועשינו בתי מגורים לאמידים. זאת היתה התוצאה. 

הכוונה היתה טובה גם אז. הניסיון מלמד אותנו שמשרד התיירות לא מסוגל לפקח על שעטנז כזה שהוא גם מלון וגם בניין מגורים. התוצאה היא, שבסופו של דבר אנחנו מקימים בתים לעשירים על שפת הים, נקודה. זאת התוצאה. לא בגלל שמישהו התכוון לה, אלא בגלל שזאת פרצה שקוראת לגנב. 

אני מציע שלושה דברים. אם רוצים לקדם מלונאות וזה חשוב למדינה וזה פרויקט לאומי בעיניי, אז שהמדינה תשקיע בזה. יכול להיות שהמענקים לא מספיק גדולים. יכול להיות שצריך לעשות הטבות מס נוספות. יש דרכים לעודד מלונאות, כמו שאנחנו רוצים לעודד דברים אחרים ואנחנו מצליחים. 

החלופה שנבחרה היא לא טובה, כי המשמעות שלה היא שבסופו של דבר יהיו דירות מגורים לעשירים ולא יהיו חדרי מלון. זאת תהיה התוצאה לצערי. אני אומר לך אדוני השר, ואני מוקיר אותך ומעריך אותך ואתה יודע את זה. אני אומר לך מהניסיון של משרד התיירות – יש פה אנשים שיושבים מאחור, אני לא אזכיר שמות, שעברו את כל הפרויקטים שתיארתי. באמת, עקבתי אחר הדבר הזה מקרוב והתוצאה היתה כישלון. 

לכן אני מציע שלושה דברים. אחד, לנסות לבחון חלופות אחרות באופן רציני. אם אתה רוצה, יש לי גם הצעות. 

שניים. בכל מקרה, לא לאשר בשפת הים. בניגוד למה שאמר יושב ראש הוועדה שזה לא מתאפשר, המצב דהיום בעקבות חוק החופים הוא שאסור בנייה למגורים בטווח של 300 מטר, אבל מותר מלונאות עד 100 מטר מהחוף. זה המצב. ברגע שאתה אומר שזה מלון עם דירות, אתה מכניס את הדירות לתוך השטח שאסרנו עליו בחוק. טוב שאסרנו עליו וזאת מהנימוקים שנאמרו פה. זה משאב לאומי, אנשים משתמשים בו. חס וחלילה שלא נפגע בחופים כי פגענו בהם יותר מידי. 

אם כן מאשרים את זה, להוציא את החופים מהסיפור. להוציא את כל העניין של החופים. 

העניין השלישי. אני חושב שההחלטה על ועדות עצמאיות היא החלטה לא הגיונית. הוועדות העצמאיות נבחרו מסיבות אחרות. זה פרויקט לאומי. צריך לראות איפה צריך מלונות ואיפה צריך לעזור ולא איפה שיש ועדה עצמאית, אחרת אין היגיון ומה עשינו?

<היו"ר דוד אמסלם:>
בצלאל סמוטריץ', בבקשה. 

<בצלאל סמוטריץ (הבית היהודי):>
אדוני השר, אדוני היושב ראש. ההצעה טובה גם בגלל התיירות וגם בגלל שאני באופן אישי חסיד גדול של פישוט הליכי הבירוקרטיה. הפכנו למדינה שזה בלתי נסבל להקים בה, לא מפעל, לא מלון, לא שכונה. איפה שאפשר להקל ולפשט צריך לעשות את זה. 

בהמשך להערה של מיקי ושל מוזס. דיברו הרבה על הוועדות העצמאיות.  אני מבקש לוודא שהחוק הזה יחול גם ביהודה ושומרון. אני חושב שאפשר וצריך להקים מלונות גם באריאל וגם במקומות כאלה. אני לא ידוע איך עושים את זה, אני לא יודע איזה מילה צריך להכניס. 

<זוהיר בהלול (המחנה הציוני):>
את זה בטוח יעשו. 

<תמר זנדברג (מרצ):>
צריך להכניס ארבע מילים: מחוץ לגבולות מדינת ישראל. 

<בצלאל סמוטריץ (הבית היהודי):>
לא. את זה צריך לראות אדוני השר. אני בטוח שאתה מסכים איתי בעניין, שזה יחול גם באזור. 

הערה שנייה. בהמשך לרצון לעודד את פישוט ההליכים הבירוקרטים, יש כאן בחוק הזה התייחסות למתקני תשתיות מעודדות תיירות רק כמשהו שהוא נלווה היום לבתי מלון. אני חושב שצריך להרחיב את זה. זה סעיף שצריך להיות סעיף עצמאי. תיירות זה לא רק בתי מלון, זה עוד אתרים שמושכים תיירים. בסוף, כשבאים תיירים אז ממילא באים יותר לבתי המלון, זה הופך להיות יותר כלכלי אז יותר מקימים ויש יותר היצע. אם יש יותר היצע אז המחירים יורדים. את הדבר הזה הייתי מוסיף כסעיף עצמאי. 

<תמר זנדברג (מרצ):>
לא מספיק לנו מצדה, ים המלח, הגליל, צריך אטרקציות?

<שר התיירות יריב לוין:>
זה לא מספיק. 

<תמר זנדברג (מרצ):>
לא מספיק?

<שר התיירות יריב לוין:>
לא, מה לעשות?

<תמר זנדברג (מרצ):>
אתה רוצה להגיד לי שירושלים, העיר העתיקה, מצדה - - - 

<שר התיירות יריב לוין:>
תבוא משפחה עם ילדים, לאן תיקחו את הילדים? כמה כנסיות הם יכולים לראות? כמה אתרים ארכיאולוגיים?

<תמר זנדברג (מרצ):>
אדוני שר התיירות, זה מה שאתה אומר על מדינת ישראל? כמה כנסיות הם יכולים לראות? כמה מצדה? כמה כותל? כמה העיר העתיקה?

<שר התיירות יריב לוין:>
התיירות היום זה לא רק לבוא ולראות אתר וללכת. מי שלא מבין שזה עניין חווייתי, לא מבין את כל העניין הזה. 

<תמר זנדברג (מרצ):>
יותר חווייתי מהעיר העתיקה בירושלים? יותר חווייתי ממצדה? יותר חווייתי מהמקום הנמוך בעולם? יותר חווייתי מנופי הגליל המדהימים?

<היו"ר דוד אמסלם:>
חברת הכנסת זנדברג, אני מבקש לא להפריע לי. 

חבר הכנסת חנין, בבקשה. 

<דב חנין (הרשימה המשותפת):>
תודה לך אדוני היושב ראש. זה חוק עם משמעויות מאוד גדולות ולכן הדיון בוועדה צריך להיות דיון ורציני ואני מקווה ובטוח שהוא יהיה כזה. יש לנו גם בחוק הזה שר רציני. אני אומר את זה במלוא ההערכה. השר לוין, גם לקראת החוק הזה, עשה עבודת הכנה. צוותו ניהל דיאלוג עם חברי הכנסת. אני מאוד מברך על-כך. אני חושב שזאת הדרך הנכונה להתנהל ברמה עניינית ופרוצדוראלית. כך צריך להתנהל גם כשיש ויכוח ויש פה ויכוחים, אבל ראוי לעשות את המאמץ לנהל עליהם דיון רציני עוד לפני שהחוק אפילו מגיע. 

כולם וגם אני מצטרפים לצורך לתמוך בתיירות בישראל. עולם התיירות הוא עולם משתנה. כשאנחנו חושבים על תיירות אנחנו לא יכולים להמשיך ולחשוב על תיירות רק במונחים של המאה ה-20, אלא צריכים להתחיל לחשוב על תיירים במונחים של המאה ה-21 וזאת חשיבה לגמרי מחוץ לקופסא. 

אם אנחנו נמשיך לחשוב על תיירות כפי שחשבו עליה לפני 50 שנה, אנחנו לא נדע לייצר את הפתרונות שצריך לייצר היום. עולם התיירות היום הוא מאוד מאוד פתוח ומאוד גמיש. הוא מאוד נשען על יכולות של אנשים להשתמש גם בדירות שלהם ולשווק את הדירות שלהם. הוזכרו כאן airb&b ועוד יוזמות מהסוג הזה. אלה דברים שצריך לתמוך בהם. 

אבל גם אין ספק, אדוני היושב ראש, שצריך לתמוך גם במלונות. נציגי משרד התיירות הסבירו ובצדק את הבעיות הקשות שיש בפני ענף המלונאות בישראל. קודם כל, יש צורך בביטוח סיכונים מאוד רציני. ביטוח סיכונים גם לענייני ההקמה, אבל עוד יותר מזה, לענייני התפעול. תפעול של מלון זה סיכון מאוד גדול במציאות שבה אנחנו נמצאים. לזה המדינה חייבת להידרש ולהתייחס במלוא הרצינות ובמלוא האחריות. 

אני חושב שאחד הדברים שמערכת המלונאות שלנו צריכה זה ביטוח סיכונים הרבה יותר אפקטיבי ממה שיש היום למלונאות. ביטוח סיכונים זאת בעיה אחת. 

בעיה שנייה היא העלויות הגבוהות גם של ההקמה וגם של התפעול. ישבתי בזמנו עם נציגי המלונאים. הם נתנו לי רשימה ארוכה של דברים שמלונות בישראל צריכים לספק כדי לפעול. זאת באמת רשימה קשה מאוד, שבחלקה לא קיימת במקומות אחרים. יש דרישות של כשרות, יש כל מיני דרישות שלא קיימות אצל המתחרים שלהם. 

גם פה, אם המדינה רוצה לאפשר למלונאות לתת את השירות הזה, היא צריכה לתת גם את התמיכה במקביל. אי-אפשר לתת לאנשים רק את האחריות, רק את העלויות ולהגיד להם שיסתדרו כי זה העולם – לא. אם אנחנו רוצים לאפשר למלונות בישראל לתת את השירות הזה ואני חושב שצריך לתת את השירות הזה של כשרות, אז צריך לתת גם את הסיוע במקביל. 

אבל במקום לעשות את הדברים האלה, שהם מחייבים סבסוד, הקלות במס ומנגנונים כלכליים הרבה יותר הגיוניים שלא קיימים הרבה בתחום המלונאות, שוב מחפשים את המטבע מתחת לפנס והמטבע תמיד נמצא באותו מקום וזאת מערכת התכנון. תמיד, מה שלא יהיה,  אנחנו מוצאים את המטבע באותו מקום. אני כבר בכנסת 7 שנים וכל פעם מספרים לי שגם הבעיה הזאת נמצאת במערכת התכנון. אין למדינת ישראל שום בעיות בשום מקום אחר, חוץ ממערכת התכנון שלנו. זה כיוון מאוד מאוד בעייתי. 

באופן קונקרטי, אדוני היושב ראש, הוות"ל זה מסלול מאוד מאוד בעייתי, מסלול לא מוצלח. הוא מסלול לא מוצלח. אני לא רוצה כרגע להיכנס לניתוח עומק של הדבר הזה וחשוב לעשות אותו, אבל קודם כל, ברמת הרוחב לא כך עושים תכנון, בטח לא בסוגיה כל-כך רגישה כמו בתיירות. אתה צריך שהתכנון יסתכל על המרחב שמסביב. המרחב שמסביב לא נמצא בוות"ל אלא הוא נמצא בוועדה המחוזית. אם אני מייצר בית מלון במקום שמבחינה תכנונית הסביבה שלו לא תומכת במלון הזה, אולי יהיה לי מלון נהדר אבל הוא יהיה בסביבה שהיא לא תומכת במלון והתוצאה היא קטסטרופה תיירותית. קודם כל, תיירות  צריכה את הקשר עם הרקמה הסובבת. תיירות גם צריכה קשר עם הרשות המקומית, עם העירייה המקומית. לכן, דווקא המוסדות המקומיים והוועדה המקומית, שבה לרשות המקומית יש משקל ויש מקום, היא מאוד מתאימה לתיירות. אתה לא באמת יכול לייצר מלונות על הראש ונגד הרשות המקומית. אני גם רוצה לומר שמתוך ההיכרות שלי, רשויות מקומיות דווקא רוצות תיירות ורוצות מלונאות. יש בעיות, יש כשלים. צריך לטפל בהם. יש מה לעשות איתם, יש לי גם הצעות בעניין הזה, אבל זה לא שהרשות המקומית לא רוצה. 

<היו"ר דוד אמסלם:>
דב, אתה מתכוון באיזה שלב לסיים?

<דב חנין (הרשימה המשותפת):>
כן, אני מתקדם מאוד. 

אני גם רוצה לומר שיש עוד בעיה. הזכירו את זה נציגי משרד התיירות. גם תכניות מאושרות לא מקודמות. זה דבר מאוד מטריד. יש מקומות שיש בהם כבר אישור לבנייה מלונאית. למה זה לא מתקדם שם? אז בואו נטפל במקומות האלה. בואו נאפשר למי שכבר יש לו אישור תכנוני - - - 

<היו"ר דוד אמסלם:>
דרך אגב, אנחנו מדברים על אותן תכניות. החוק מתייחס לחלק מהתכניות האלה. 

<דב חנין (הרשימה המשותפת):>
לא. אם יש אישור תכנוני, לא צריך את הוות"ל. 

<היו"ר דוד אמסלם:>
צריך את האינסנטיב שהאדם יכנס לבנות. 

<דב חנין (הרשימה המשותפת):>
מאה אחוז. 

לגופם של דברים, יש פה מקום לכמה אבחנות. מבחינתי, יש הבדל גדול בין בנייה על החוף בתל-אביב-יפו לבין בנייה על חוף פתוח. חבר הכנסת מוזס דיבר על מלונות זולים בצפת שישמשו את האנשים שמגיעים למירון. תנו לאנשים פתרונות איפה שצריך. פה צריך יותר גמישות אבל זה לא אומר שאני צריך להפקיר את שמורות הטבע, להפקיר את השטחים הפתוחים, להפקיר את חופי הים. 

<היו"ר דוד אמסלם:>
זאת לא הכוונה. 

<דב חנין (הרשימה המשותפת):>
אבל זאת התוצאה. זאת לא הכוונה אבל זאת התוצאה. 

אדוני היושב ראש, אני מדבר על שמורות טבע ועל שטחים פתוחים. עם כל הוויכוחים של כולנו בחדר הזה, כולנו מבינים שאין לנו ארץ אחרת. זאת הארץ שיקרה לנו ואנחנו רוצים לשמור עליה אבל אני גם מדבר מהזווית של התיירות. אם נהרוס את חופי הים ונהרוס את השטחים הפתוחים, למה שאנשים יבואו לפה? יש מלונות יפים בכל מיני מקומות אחרים בעולם ולא צריך להגיע לארץ. 

אני מסכים עם חבר הכנסת סמוטריץ בהקשר הזה, שתיירות זה לא רק בתי מלון וצריך לחשוב על זה באופן רוחבי. אבל בדיוק מהזווית הזאת, אנחנו צריכים לייצר את הפתרונות הרוחביים האלה. 

עוד שתי הערות נקודתיות וקצרות מאוד. שילוב מגורים, אדוני היושב ראש, הוא מתכון לאסון. אני מצטרף לדברי חברת הכנסת סויד. אני מתחנן אליכם אנשי משרד התיירות. בואו תראו איך זה נראה. איך זה נראה כשמבצעים את השילובים האלה, איך זה לא עובד. הרצון הוא טוב. אני באמת יודע שהרצון שלכם הוא טוב. זה לא עובד הדבר הזה. זה לא עבד אף פעם, אין שום סיבה להאמין שפתאום זה יתחיל לעבוד. מה שיקרה בפועל  הוא, שנייצר דירות פרטיות על חופי ים ונייצר מסלול מהיר לטייקונים שלא באמת צריכים את זה. 

<היו"ר דוד אמסלם:>
חברת הכנסת יעל פארן, בבקשה. 

<יעל כהן-פארן (המחנה הציוני):>
אני מצטרפת למרבית הדברים שנאמרו לפני ואני אנסה לא לחזור. 

<בצלאל סמוטריץ (הבית היהודי):>
כולל יו"ש?

<יעל כהן-פארן (המחנה הציוני):>
לא, חוץ ממך.  

בדברי ההסבר לחוק נאמר שלוקח הרבה זמן לבנות בתי מלון אז צריך לזרז את העניינים. אז יש איזה דימוי של הוות"ל, שזאת ועדה שמאוד מזרזת את העניינים. תבדקו קצת לעומק, משרד התיירות, עד כמה היא מזרזת עניינים. עד כמה שאני יודעת, הרבה תכניות נתקעות שם הרבה מאוד שנים. 

אבל, לענייננו, התיירות אף פעם לא הוכרה כתשתית לאומית כשהקימו את הוות"ל בתחילת שנות ה-2000. למשרד התיירות אין נציג בוועדה כי אין צורך. אין שם תשתית לאומית. בעצם נוצר כאן רצון לרבע את המעגל ולהעמיס עוד דברים על הוועדה, כי הוועדות האחרות לא מתפקדות. הרי למה לוקח 10 שנים? האם באמת עשיתם בדיקת חסמים? עשיתם עבודה רצינית? אני רוצה לראות אותה. אני מאוד אשמח לראות אותה ולעזור לכם להסיר חסמים. 

אני חושבת שיש כאן איזה מיתוס על הוות"ל, ששם הכול ירוץ. הוות"ל הוקמה בעיקר כדי לזרז את תחנת הכוח הפחמית בשנת 2001, כשראו שיהיה מאוד קשה להעביר אותה בוועדות הרגילות. תתפלאו לשמוע, השנה היא בוטלה סופית. אני חושבת שאולי הוות"ל זה לא המקום. צריך לראות איפה החסמים? איך פותחים אותם? הרבה פעמים תכניות נתקעות בוועדות בכלל חוסר בכוח אדם ואנחנו יודעים את זה. 

יש פה הגדרות בחוק ואני בוודאי אעיר לכל סעיף. חשוב לי להגיד באופן כללי, שהן מאוד ערטילאיות. מה זה גורם משיכה תיירותי? קניון זה גורם משיכה תיירותי, נהדר. אז נבנה קניון כמבנה משיכה תיירותי? האם החוק הזה הולך לאשר לנו קניונים כגורם משיכה תיירותי, במקומות שלא היו מוקמים בהם קניונים במצבים אחרים?

אותו דבר לגבי הגדרה של מתחמי אכסון וכל השירותים שיכולים להיות לידם. גם שם זה מאוד רחב. 

<היו"ר דוד אמסלם:>
תדברי על זה כשנגיע לסעיף. 

<יעל כהן-פארן (המחנה הציוני):>
כן, אבל אני חייבת לשים את זה.  25 חדרי מלון וקניון וזה יאושר בוות"ל. 

למה לדעתי הלכתם לוות"ל? כי הוות"ל בעצם גוברת על תכניות אחרות. תמ"א 13 ותמ"אות אחרות שקשורות לאזורי שטח ערכיים כמו ייעור ושמורות טבע, בעצם הוות"ל זאת הוועדה היחידה שיכולה לגבור עליהם. פה החשש שלי האמיתי, שזה ניצול ציני של הוות"ל כדי להביא לבנייה של מלונות וכמובן 20% מגורים על הדרך, בשטחים הכי ערכיים. להזכירכם, לא נותרו הרבה חופים במדינת ישראל, פחות מסנטימטר לאדם. אנחנו צריכים לשמור עליהם. אנחנו לא צריכים לאפשר שם בנייה. 

אני מזכירה לכם את מגדלי חוף הכרמל. הוא הוקם כמלון דירות והפך להיות בניין מגורים. אם לא היה מאבק מאוד מאוד גדול בסוף שנות ה-90, היו קמים שם שבעה כאלה, שחוסמים לחלוטין את החוף. אפילו מהכביש אתה לא רואה את הים. אני מאוד מבקשת להוציא את החופים, את שמורת הטבע ואת האזורים הרגישים מהתכניות האלה. 

אני, באופן כללי, מתנגדת להכניס מתחמי תיירות לוות"ל. דודו, אני מבקשת לתת גם זכות דיבור לדוברים נוספים ולא רק לחברי הכנסת ולקיים דיו אמיתי. יש כאן נציגים מהחברה להגנת הטבע, מאדם טבע ודין. 

<היו"ר דוד אמסלם:>
אני יודע בדיוק מי נמצא פה. את רוצה להחליף אותי?

<יעל כהן-פארן (המחנה הציוני):>
אני רק מבקשת שתיתן להם זכות דיבור. 

<היו"ר דוד אמסלם:>
רבותי, היא ייצגה אתכם כראוי וביקשה בשבילכם זכות דיבור. דרך אגב, אם היא היתה מקצרת, היה לי באמת זמן. 

ראש עיריית אילת, בבקשה. 

<מאיר יצחק הלוי:>
תודה רבה אדוני היושב ראש. קודם כל, אנחנו לא מוגדרים כוועדה עצמאית. למרות זאת, כעיר תיירות מובילה, חשוב מאוד שקולי יישמע כאן. 

אני רוצה לפנות, בראש ובראשונה, לחברי הכנסת שכל-כך דואגים כמוני למשאב החופים. בעיר אילת יש כ-13 קילומטרים חוף מטאבה לעקבה. 8 קילומטר תפוסים על-ידי גורמים מוסדיים. הנה אני קורא לכם לסייע לנו לפנות אותם מאותם בוזזים שודדים וליסטים. 

<דב חנין (הרשימה המשותפת):>
אנחנו איתך. 

<מיקי רוזנטל (המחנה הציוני):>
תקרא לילד בשמו, תגיד מי. 

<מאיר יצחק הלוי:>
אני אומר. אני האחרון שלא יודע להגיד את הדברים. בראש ובראשונה משרד הביטחון. חיל הים יושב שם על שטחים שהוא לא צריך לשבת. קצ"א, חנ"י, חכ"י, פח"י וכדומה. 

<יעל כהן-פארן (המחנה הציוני):>
אנחנו איתך. 

<מאיר יצחק הלוי:>
אני מודה לכם מאוד, עוד לא שמעתי את קולכם. אני מאוד אשמח לשמוע את קולכם בסוגיה של שוד המשאב החופי. 

<תמר זנדברג (מרצ):>
כנראה לא האזנת, כי אנחנו מדברים על זה כל הזמן. לא כרית אוזנך. 

<מאיר יצחק הלוי:>
בכל מה שקשור לאילת, אי-אפשר שאני לא מאזין. 

דבר שני חשוב לי מאוד להגיד. אנחנו מאוד מכבדים את תמ"א 13. כראש עירייה 13 שנים גם פניתי מהחופים מעל ל-30 פולשים כולל 200 "בסטיונרים". זה בסעיף העובדות. 

אלה מה? יש היום בתכניות של 10,000 חדרי בתי מלון – דרך אגב, 15 שנים לא נבנה חדר מלון אחד באילת. לא נבנה חדר אחד. 

אני יכול לספר לכם שבתכניות של 10,000 החדרים הנוספים, פחות מ-15% מהם נמצאים במעגל השני של חוף הים. זאת אומרת, אין יותר בנייה על חוף הים, נקודה. 

למשל, בשדרת שדה התעופה המתפנה מדברים על מעל 2000 חדרים. האמינו לי, אני אומר את זה לדב חניך, אנחנו מבינים את הצורך האורבני לפחות טוב כמוכם. אנחנו יודעים מה נכון לנו ומה לא נכון לנו. אנחנו ילדים גדולים. בחרו בנו כדי שנפתח את העיר. 

אותו דבר לגבי מתחם המלח, שאמורים להיבנות שם עוד 2,000 חדרים. אני בעד. אני בעד לראות שילוב של חדרים ומגורים בשכונות. אני חושב שזה ערך עירוני שהוכיח את עצמו בהרבה מאוד ערים במדינת ישראל ולכן אני ממש לא מודאג מזה. 

<תמר זנדברג (מרצ):>
איפה זה הוכיח את עצמו?

<מאיר יצחק הלוי:>
בברצלונה, למשל. יושבים בתוך העיר בתי מלון עם מגורים ומתקיימים חיים. אנחנו לא ממציאים שום דבר. אין שום סיבה שבגזרת השדה המתפנה לא נראה גם מלונאות, גם מגורים, גם מלונאות ומגורים. אין סיבה שזה לא יקרה. זה קיים, זה לא המצאות שלנו. 

<יעל כהן-פארן (המחנה הציוני):>
למה האמצעי התכנון הקיימים לא נותנים לך מענה?

<בצלאל סמוטריץ (הבית היהודי):>
זה לוקח 8 שנים. 

<יעל כהן-פארן (המחנה הציוני):>
למה?

<מאיר יצחק הלוי:>
מי שבחר בי זה אזרחים, דרך אגב. 

<תמר זנדברג (מרצ):>
החוק הזה מפקיע ממך את הסמכות. זה לוקח מהוועדה שלך ומעביר את זה לוות"ל. אתה מודע לזה? אנחנו סומכים עליך ולא סומכים על הוות"ל. 

<מאיר יצחק הלוי:>
לא נגעתי בהיבטים הסטטוטוריים. 

בהחלט אני סמוך ובטוח שאם כמו שהשר הציע, יתבצע פה מהלך לפרק זמן נתון, כך אני רואה את זה, כדי לפשט את הליך הבנייה, אני אהיה שותף פעיל בכיוון הזה. אני לא רואה בזה שום בעיה. אני לא מבוהל מזה. בסך הכול אנחנו רוצים את אותה מטרה. 

<היו"ר דוד אמסלם:>
עכשיו אנחנו עוברים להקראה. אני אתן לכם להתייחס על בסיס הסעיפים. 

<איתמר בן דוד:>
אנחנו רוצים להתייחס עקרונית ולא לצלול ישר לסעיפים כי אני חושב שזאת בעיה. אני חושב שיש פה בעיות עקרונית. אני מבקש להציג בקצרה. 

<היו"ר דוד אמסלם:>
בבקשה. 

<איתמר בן דוד:>
אני מהחברה להגנת הטבע, מנהל תכנון. העמדה שלי היא גם מתוך הניסיון במערכות תכנון בשם ארגוני הסביבה, בוועדות ארציות ובמועצה ארצית. 

לא שמענו פה נימוקים לסיבות לחוק. אנחנו גם פנינו למשרד התיירות ולא קיבלנו מידע לבקשתנו, בעקבות הערותינו לתזכיר החוק. 

אנחנו מקבלים מידע מאתר משרד התיירות מידע לגבי למעלה מ-500 תכניות מאושרות לתיירות.  יש מאות מגרשים לשיווק ויש לנו גם ידע על מאות נוספים של מגרשים ששווקו ושום דבר לא קרה איתם.  הוות"ל הוקם ב-2002 ומאז אנחנו רואים מגמה מתמשכת של דחיקת הציבור מהליכי התכנון. 

הוועדה הזאת שנקראת הוות"ל, היא ועדה שדוחקת את רגלי הציבור מהליכי התכנון. אם נתקלנו בהתנגדויות ציבוריות לתכניות של מלונאות ותיירות בעבר, אותם מאבקים ציבוריים ייכשלו בתוך המסלול הוות"לי. 

הציבור התקדם ביחס להגנה על החופים. אני מדבר על שורה של החלטות של בג"צ שהתייחסו למלונות דירות ולמלונאות באזורים חופיים. תמ"א 12 לתיירות מאוגוסט 2010 הוא עדיין עדכני, הוא עם אוריינטציה אורבנית. התמ"א אוסרת מלונות דירות בחופי הים והכנרת ומתירה זאת רק בחופי ים המלח ואילת. צריך להבין שבוות"ל אפשר לגבור על התמ"א הזאת. 

אני רוצה להגיד שכארגונים ציבוריים שעוסקים בהגנת הסביבה איננו יכולים לקבל את הדבר הזה, את המשך המגמה הזאת מ-2002. אני מדבר על ות"ל, ות"ל מורחב עם כרייה וחציבה, וד"לים, ותמ"לים. הוצג פה משבר שבעינינו הוא מלאכותי וזאת בעצם הסיבה להכניס את התחום הזה לוות"ל. 

לגבי הוות"ל, אין לו ניסיון בטיפול בתיירות. הוות"ל, לכל היותר, יודעת לטפל בתשתיות. היא ועדה שדוחקת את הציבור ואני רוצה לומר מדוע: אין בה ערכת ערר. בשני דיונים, הפקדת תכנית והתנגדויות מאשרים תכנית בעלת השלכות רבות. אמר את זה חבר הכנסת חנין, היא גוברת על כל התכניות הארציות. רוצים לעשות מלון בשמורת טבע? בבקשה, לא צריכים להיות כפופים לתמ"א 8.  היא גוברת על התמ"א של היערות ובייחוד על תמ"א 13. יש שורה של תמ"ות 13 בחופים שאפשר לגבור עליהן ובזה יהיה נזק גדול מאוד. 

המאבקים הגדולים שאנחנו מקיימים זה על כפרי נופש בים התיכון. מדובר על המאבק בחוף פלמחים, מלון הדירות בחופי חיפה, כפר הים בחדרה. 

חברת הכנסת גרמן דיברה על הנושא שאנחנו עדיין מטפלים בו וככל הנראה הוא יגיע לבית העליון. מדובר במלון הדירות במרינה בהרצליה, סי אנד סאן ועוד מלונות מהסוג הזה בבת-ים. 

אנחנו חושבים שגם הנושא של האטרקציות התיירותיות הוא מאוד בעייתי וכבר דובר פה בעניין הזה. ההגדרה פה היא מאוד רחבה. 

בשורה התחתונה, אדוני היושב ראש, יש פה מעקף של הציבור שרוצה לשמור על שטחים פתוחים. צריך להבין שהתיירות מחפשת את המקומות היפים ביותר ולכן במנגנון הזה של הוות"ל כמעט הכול מאושר. יש חריגים שלא יאושרו כמו התחנה הפחמית, אבל הדבר הזה דוחק את הציבור ואנחנו נקבל בוועדה הזאת תכניות פוגעניות מאוד בשטחים רגישים. 

<היו"ר דוד אמסלם:>
דב קלמנוביץ, ברשותך בקצרה. אני רוצה להתחיל בהקראה. 

<דב קלמנוביץ:>
באתי לזעוק את זעקתה של ירושלים. ירושלים היא עיר בירה, היא עיר גדולה ושני הדברים האלה מקנים לה את הצורך בתיירות. דיברו פה גם על הערך הלאומי של העיר הזאת. לצערי רב, החוק הזה לא מתייחס לירושלים, הן בגלל שהוועדה המקומית בירושלים היא נכה, היא לא יכולה להיות ועדה לצורך החלטות וזה דבר מאוד מוזר. 

שימו לב, יוקנעם מוכרת, תל-אביב מוכרת, חיפה לא מוכרת. אילת שהיא עיר תיירותית לא מוכרת וירושלים לא מוכרת. לא יתכן שעיר בירה, שיש לה תושבים בערך פי שניים מתל-אביב ופי שלוש מחיפה היא תהיה נכה בקטע הזה ולא יתנו לוועדה המקומית להחליט דברים בקטע הזה. העיר הזאת נמצאת במצוקה תיירותית מאוד רצינית וגם מצוקת בתי מלון שאין להם מספיק בנייה. לכן באתי לזעוק את זעקת ירושלים. אני שמח ששר התיירות גם תומך בזה. 

<ערן פייטלסון:>
אני מהאוניברסיטה העברית ומייצג את מרכז השלטון המקומי. 

השלטון המקומי, קודם כל, אוהב בתי מלון כי הם משלמים ארנונות וראשי ערים אוהבים בעיקרון בתי מלון. 

יחד עם זאת, בהצעה הזאת יש כמה פגמים יסודיים. פגם יסודי אחד זה עיוות התפקיד של הוות"ל. הוות"ל, כמו ועדות עוקפות אחרות, הוקמו עבור גופים ציבוריים. פה נוצר תקדים, שמאפשרים שימוש בצינור הזה ששמו הוות"ל עבור יזמים פרטיים. זה פגם מהותי שהוא תחילה של מדרון חלקלק, שאפשר עכשיו להכניס עוד כמה דברים. למה לעצור בתיירות, אפשר להכניס עוד הרבה דברים נוספים ברגע שאנחנו פותחים את זה עקרונית ליזמים פרטיים?

יתר על כן. יש פה סכנה ואני חס וחלילה לא חושד בשר הנוכחי. צריכים לשים לב שלתכניות לתשתיות תמיד צריכים החלטת ממשלה. צריך החלטות של איזה ציבור. פה השר, ברצותו ייתן וברצותו לא ייתן ליזם קונקרטי. 

<היו"ר דוד אמסלם:>
ערן, אתם בשלטון המקומי מתנגדים לעניין?

<ערן פייטלסון:>
כן. 

<היו"ר דוד אמסלם:>
זאת העמדה של השלטון המקומי?

<ערן פייטלסון:>
כן. 

<שר התיירות יריב לוין:>
זאת אומרת שכשראש מרכז השלטון המקומי אמר לי אתמול שהוא תומך בהצעה הוא לא אמר אמת? אני רוצה להבין. 

<ערן פייטלסון:>
אני יודע מה שסוכם עם יושב ראש השלטון המקומי. אם יושב ראש השלטון המקומי אמר משהו לך, אני לא יודע. 

<שר התיירות יריב לוין:>
אני לא יודע, אני חשבתי שהוא בעל הבית. 

<ערן פייטלסון:>
אני יכול להגיד מה שסוכם בדיונים בתוך מרכז השלטון המקומי. 

<שר התיירות יריב לוין:>
לא דיברת איתו אתמול?

<ערן פייטלסון:>
אני יכול להגיד מה שסוכם. 

<שר התיירות יריב לוין:>
אני שמעתי מה הוא אמר לך אתמול, מה לעשות?

<ערן פייטלסון:>
בסדר. 

<שר התיירות יריב לוין:>
בסדר וזה מה שאתה אומר פה?

<ערן פייטלסון:>
אבל הנקודה העניינית שאני מעלה היא נקודה עניינית שחשוב להתייחס אליה אז מן הראוי להתייחס אליה. 

נקודה שנייה. נאמר פה שיקדמו מגורים. למגורים יש השלכות אורבניות. אנחנו מדברים על-כך שוועדה לתשתיות לאומיות תתערב בתוך המרקם הבנוי. שמעתם את החזון של ראש העיר אילת, שמעתם מירושלים. לערים יש מה להגיד בנושא של התיירות. הם נכנסים כאן לתוך המרקם הבנוי. יש הרבה מאוד תב"עות מאושרות. הבעיה היא הרבה פעמים דברים מינוריים. כמו שאמר סמנכ"ל משרד התיירות, רוצים להוסיף 20% או לשנות משהו, הדברים האלה הם הדברים שהם במיקרו, הם חלק מהמרקם הבנוי. פה מעבירים את זה לוועדה שבה השלטון המקומי לא קיים. ראשי הערים לא קיימים במקום הזה. 

כמו ששמעתם, דווקא בערים התיירותיות אין להן ועדות מיוחדות. כלומר, אתם בעצם מוחקים את הרובד של השלטון המקומי כשמתערבים לו בתוך המרקם הבנוי שלו. לכן זאת מהות ההתנגדות. 

<היו"ר דוד אמסלם:>
הבנו. אבל כל הוותמ"לים והווד"לים - - - 

<ערן פייטלסון:>
הבעיות צפות. 

<ערן פייטלסון:>
בנקודה האחרונה אני אולי אדבר בכובע האקדמי. יש פה שורה של סיבות מדוע התב"עות לא מתממשות. יש לנו הרבה מאוד שטחים מיועדים לתיירות והם לא מתממשים. הם לא מתממשים מכמה סיבות, שאני יכול לפרט אותן אבל אין זמן. הן לא מתממשות כי זה לא כדאי כלכלית. הבעיה היא לא בתכנון ובתוספת, אלא אם כן לוקחים את הוות"ל כדי שיהפוך לרשות רישוי. כלומר, אז ממש נמשכים לנעלי הוועדה המקומית. ברמה הארצית הוא ייכנס בטבריה ויוציא טפסי 4. מבחינת תב"עות ומבחינת ייעודים יש בשפע והם לא מנוצלים. לכן, אלא אם כן מתכוונים להיכנס לנעלי הרישוי, אין פה בעצם שום תועלת. הרישוי זה בטח בליבו של השלטון המקומי. 

<היו"ר דוד אמסלם:>
ברשותכם, עוד שני אנשים בקצרה. אני רוצה להתחיל בהקראה. ציון חסיד ואחריו גבאי אברהם. 

<קריאה:>
סליחה, מה עם התייחסות של הסטודנטים? ביקשנו זכות דיבור. אם כולם קיבלו זכות דיבור אז גם לנו. 

<היו"ר דוד אמסלם:>
אני לא נותן לכולם זכות דיבור. 

<ציון חסיד:>
לפני שאני מתחיל אני רוצה להעיר הערה קטנה. נאמר פה שאנחנו מאשימים את הטייקונים. אני לא חושב שאנשים - - - 

<היו"ר דוד אמסלם:>
תגיד את השם המלא לפרוטוקול. 

<ציון חסיד:>
אני מחברת האחים חסיד שבונים בירושלים כבר 50 שנה. 

זה לא מתאים לקרוא בשם טייקונים לאלה שבונים בירושלים ובארץ, עם כל הקשיים מסביב. לקרוא להם טייקונים זה לא מתאים. אנחנו עושים את מיטב יכולתנו לבנות את ירושלים ואת הארץ כמו שצריך. לכן לקרוא לנו טייקונים זה עוול. 

אני קבלן ותיק שבונה בעיקר בירושלים כיובל שנים. אני רוצה לברך את הוועדה הנכבדה ואת שר התיירות על היוזמה והרצון לחולל שינוי בכדאיות הקמת בתי המלון בארץ. אנחנו רכשנו באחרונה מספר חלקות קרקע במקומות מרכזיים בירושלים עליהם ניתן להקים בתי מלון במספר מקומות. במשך שנים רבות בנינו בעיקר מגורים ובשנים האחרונות, מתוך אמונה בעתיד ירושלים, החלטנו להרחיב את השקעתנו גם בתחום המלונאות. אנחנו מודעים לסיכון הקיים בהשקעה בתחום המלונאות אך באים מתוך גישה אופטימית וחיובית ביחס למצב הכלכלי והביטחוני בישראל ובכלל זה בירושלים. 

כאשר הגעתי לדיון מול הבנקים איתם אנחנו עובדים עשרות שונים לקבלת ליווי פיננסי להקמת מלון, נתקלתי בדרישות הון עצומות, בלתי סבירות למשקיעים בתחום הנדל"ן. למרות המענק הממשלתי אנחנו נדרשים להזרים הון עצמי של מעל 40% מההשקעה וזה לא קיים באף מקום בנדל"ן בארץ, למרות שאנחנו מוגדרים בבנקים כלקוחות ותיקים עם שם טוב בבנקים ויציבות פיננסית. זה בנוסף לכל הקשיים האחרים שהבנקים מטילים עלינו עבור בתי מלון.

הבנקים רואים בהשקעה בענף המלונאות כהשקעה עתירת סיכונים גדולים ובמיוחד בירושלים, לנוכח הגישה לאירועים ביטחוניים. החשש גדול בעיקר עקב תופעות הסכינאות בזמן האחרון. הפתרון המוצע להוספת זכויות בנייה למגורים, בין היתר, כמנוף כלכלי להקמת בתי מלון הוא פתרון נפלא וכולם יוצאים מרווחים ממנו ואיש לא מפסיד מכך. אוצר המדינה לא צריך לאשר אף פרוטה אחת בנושא זה. אוצר המדינה זה כסף שלנו, אנחנו צריכים לחסוך עליו. 

אולם, להפתעתי, דווקא ירושלים שהיא ללא ספק עיר התיירות החשובה והמסוכנת ביותר ועם הרגישות הגבוה ביותר למשברים, נשארת מחוץ לתיקון לחוק, מכיוון שהוועדה המקומית אינה מוגדרת כוועדה עצמאית.

אני קורא לכם לא להזניח את ירושלים עיר הבירה לכולנו ולמצוא פתרון בתיקון לחוק אשר יאפשר לקדם במהירות האפשרית פרויקטים שישולבו מלונאות ומגורים על קרקעות עם ייעוד למלונאות. תודה רבה לך על ההקשבה. 

<זוהיר בהלול (המחנה הציוני):>
מכיוון שהוא הזכיר, אני מבקש להתנצל. אני מתנצל בפניך על השימוש במילה טייקון ואני מצאתי את החלופה. מהיום והלאה אני אכנה אתכם מפריחי שממת הארץ לשם שמים. 

<שר התיירות יריב לוין:>
זוהיר, זה לא מכובד. זה לא מכובד. בזכות אנשים כמוהו יש פרנסה כאן, יש תעסוקה. מותר לו לרצות גם להרוויח כסף, זה לא פשע. השתגענו לגמרי. 

<זוהיר בהלול (המחנה הציוני):>
אני יכול להתנצל גם בפני השר. 

<היו"ר דוד אמסלם:>
אני רוצה להגיד לך משהו. אני מכיר את ציון 25 שנה. 

<שר התיירות יריב לוין:>
לאנשים כאלה צריך להגיד תודה רבה. 

<היו"ר דוד אמסלם:>
איש בונה ירושלים אמיתי, חבל על הזמן. הוא קבלן נדיר. אני מכיר אותו ברמה האישית. עבדתי מולו הרבה שנים בעירייה. בן אדם נדיר באיכותו וגם באמת אכפתניק. אכפת לו לא רק מעצמו אלא גם מהמרחב. באמת בונה ירושלים אמיתי.

<ציון חסיד:>
תודה רבה. 

<היו"ר דוד אמסלם:>
גבאי אברהם, בבקשה. 

<אברהם גבאי:>
ברשות כבוד השר, חברי כנסת, נציגי ציבור וכל העוסקים במלאכה ובבניין הארץ. זה מצוות עשה מהתורה, לפי הרמב"ן ולפי הרמב"ם זה מידי רבנן. מצווה לבנות את הארץ וזאת מצווה חשובה. 

אני רוצה לייצג כאן יהודי אמריקאי שקנה כ-4 דונם לפני כ-8 שנים בכניסה לירושלים. הוא שילם 10 מיליון דולר. נכון להיום הוא שילם 5 מיליון דולר ריביות. הוא לקח שלושה משרדי אדריכלים מהגדולים: משרד גיורא גור, משרד עופר קולקר ומשרד הילגה לוי, בתקופות שכל שנתיים הוא שילם 300,000 דולר וכל התכניות ירדו לטמיון, כי כל פעם השתנו המגמות והרצונות של העומדים בראש מחלקת התכנון. 

לכן, היוזמה הזאת של כבוד השר היא יוזמה מבורכת, לסיים הליך של יהודי אמריקאי שבא מתוך ציונות אמיתית לבנות בארץ, זאת המטרה שלו. לא חסר לו כסף, יש לו חברה במנהטן, לא חסר לו כלום. הוא מרגיש צורך ובגלל זה הוא בא לכאן. לכן אנחנו נמצאים כאן ולכן אנחנו צריכים את העזרה הזאת. כאדם שמלווה את המגרש הזה עם תכניות של 8 שנים, ששילמו ריביות כמו שאמרתי לכם ושלקחנו את משרדי האדריכלים הכי גדולים בירושלים וכולם נפלו בזה אחר זה. אנחנו נמצאים באותו מצב מלפני 8 שנים ועד היום.

לכן, היוזמה של השר לקצר את התהליכים האלה, להביא לפתרון מעשי, היא מבורכת לכל הכלל עצמו של עם ישראל. 

לגופו של החוק עצמו. בכל מקום שכתוב "ועדה מקומית עצמאית" יהיה כתוב "תשתיות לאומיות" כי אין ועדה בירושלים. או שכתוב "ועדה מחוזית" אז יהיה או "ועדת תשתית לאומית" בכל הסעיפים.

דבר נוסף. גם מגרש שהוא לא שונה לייעוד למלונאות ואפשר להפוך אותו למלון, כבוד השר צריך - - - 

<היו"ר דוד אמסלם:>
זה כבר בהקראה. 

<אברהם גבאי:>
משפט אחרון. כבוד השר עצמו שנותן 500 יחידות חדרים, שיהיה כתוב בפירוש שעל זה אפשר לקבל לפחות 20% למגורים. 

לסיום, בנק הפועלים שאני עובד איתו 25 שנה הודיע לי שאם אין מגורים, אין אישור להקים מלון וזה חד משמעי. 

<קריאה:>
שרי אריסון הודיעה לך? גם אני צריך איזה 10 מיליון שקלים. 

<ציון חסיד:>
זה מה שאמרו לי בעצם. 

<היו"ר דוד אמסלם:>
אני מבקש לא להתפרץ. 

גברת פולק, בבקשה. 

<אסתר פולק:>
תודה רבה ליו"ר הוועדה. אני מגיעה מהצפון, מצפת וממירון. אלו אזורים שלא נוגע להם כל הדיון על החופים ושמורות הטבע. אלה אזורים שבהם אין בכלל בתי מלון.  

<תמר זנדברג (מרצ):>
מירון זאת לא שמורת טבע?

<אסתר פולק:>
יש מקום שהוא לא פוגע והוא לא רחוק. הכוונה היא שאין שם קו חוף. 

<תמר זנדברג (מרצ):>
אנחנו יודעים שאין קו חוף במירון. 

<אסתר פולק:>
במירון ובצפון יש דרישה מאוד גדולה לחדרים כאלה. יש אלפי כניסות של תיירים למירון ולצפת. מירון היא מקום שני בתיירות בארץ. בעצם אנחנו מבקשים, שגם אם יש בעיות בהצעת החוק הזאת, כפי שעלו כאן, צריך לשים לב לגליל ולנגב. אלה אזורים שחייבים את הצעת החוק הזאת. 

אני מייצגת בעל קרקע שיש לו כבר תכניות מאושרות למלון. 

<תמר זנדברג (מרצ):>
אבל החוק הזה לא רלוונטי אליו. 

<רחל עזריה (כולנו):>
תני לי לשמוע אותה. 

<אסתר פולק:>
הוא רלוונטי ל-20% נוספים. 

<תמר זנדברג (מרצ):>
אז אתם רוצים להוסיף מגורים לתכנית שכבר אושרה. יצא המרצע מן השק. 

<היו"ר דוד אמסלם:>
תמר, אין פה דיאלוג, היא אומרת את שלה. 

<תמר זנדברג (מרצ):>
אנחנו רוצים להבין למה היא מתכוונת. 

<היו"ר דוד אמסלם:>
ברשותך, תסיימי. 

תסתכלי עלי. את לא עונה לשאלות. תגידי בקצרה מה את רוצה ואנחנו מתקדמים. 

<אסתר פולק:>
לא ניתן היום לבנות חדרים כי הדבר לא כלכלי. 

<היו"ר דוד אמסלם:>
הבנו. אני מבין את זה כבר מהדובר הראשון שזה השר. 

<אסתר פולק:>
נהדר. 

אני רוצה לחדש שבגליל יש מצוקה קשה של חדרים. צריך את זה שם. יש קרקעות שמחכות לבנייה והן לא יכולות לעשות את זה. 

מה הפתרון המעשי שיכול לפתור כמה בעיות שעלו? בעצם שיהפכו את הצעת החוק לא לוועדה מקומית עצמאית אלא שזה ילך למסלול של הקלה, כמו שעשה חבר הכנסת כחלון. נכון שהוא היה יותר קשה למעבר אבל זה יהפוך את זה למשהו יותר מעשי. היום אפשר להגיש תכנית גם לוועדה המחוזית. אז בעצם החוק הזה לא שינה הרבה כי הוא אומר לי שבמקום ללכת לוועדה מחוזית, לכי לוועדה מקומית עצמאית. זה לא שינוי מהותי מבחינת הזמן. 

אם המטרה שלנו היא לקדם את הזמן ולקדם את הדברים, אז אנחנו רוצים לעשות את הדברים יותר מהר. אם אנחנו מגישים תכנית רק לוועדה שונה, אז לא קיצרנו בהרבה את הדברים אלא רק העברנו את הסמכות לסמכות אחרת. אני מדברת על התוספת של ה-20% ולא על הוות"ל. 

<ליאת הלבץ:>
אני נציגת התאחדות הסטודנטים. 

מעניין אותי לדעת אם חברי הוועדה או הנוכחים יודעים כמה זמן לוקח לבנות מעונות סטודנטים בישראל. זה לוקח לא פחות מעשר שנים. גם מעונות סטודנטים אמור להיות אינטרס לאומי. חסרים מעונות בכל רחבי הארץ. 6% בלבד מהסטודנטים בישראל גרים במעונות, לעומת 20% במדינות ה-OECD. חבל שבמקרה הזה לא מוצאים פתרונות של קיצורי דרך ועקיפה. 

<היו"ר דוד אמסלם:>
ליאת, אנחנו מדברים על החוק שלנו, יש עוד הרבה דברים בעייתיים בארץ. אם יש לך הערה לנושא, בבקשה. 

<ליאת הלבץ:>
אנחנו כמובן לא מתנגדים לסיפור של בניית מלונות. זה נושא שהוא חשוב, אין ספק. השר העלה פה נתונים מאוד מטרידים בנוגע לרשתות בינלאומיות וכניסה לארץ. רק תבינו כמה דברים. דבר ראשון, המסר שעובר כאן לדור הצעיר הוא שאם קשה ויש מקום שיש בו בעיות, אנחנו לא נפתור את הבעיות, אנחנו נעקוף את הבעיות. זה המסר שהדור הצעיר מקבל מהדבר הזה. 

מעבר לכך, קורה פה למעשה מצב שלדור הצעיר לוקחים שלב אחר שלב את כל משאבי הטבע שלנו, אם זה ים המלח, אם זה השיח על הגז ועכשיו זה יהיה החופים. מה יישאר פה לנו ולילדים שלנו?

<היו"ר דוד אמסלם:>
אלעד הוכמן, בבקשה. 

<אלעד הוכמן:>
אני רכז קשרי ממשל במגמה ירוקה, ארגון סטודנטים ארצי. לידיעת הנוכחים אני גם מורה דרך בעשר השנים האחרונות. את הטיול שלי לפני צבא עשיתי בבית ברל כדי ללמוד על המדינה הזאת ולהוביל תיירים ולייצג את מדינת ישראל. 

אם אנחנו רוצים להפוך את התיירות לתשתית לאומית, אני חייב להגיד לך שהעסק שלי השנה קרס בגלל גל הטרור. קיבלתי מכתב מביטוח לאומי על חוב מילואים. אנחנו לא יודעים להשקיע אך ורק בתשתיות, להשקיע אך ורק בחדרי מלון, שלצערי, מהניסיון שלי בעשר השנים האחרונות הם לא נחוצים, בטח ובטח לא על החופים ובטח ובטח לא על ערכי התיירות ועל הערכים האקולוגיים שעליהם תיירים מכל העולם מגיעים לפה. מכל העולם מגיעים לפה כדי לראות את מכתש רמון. מכל העולם מגיעים כדי לראות את המדבר ואת ים המלח ולראות את החופים.

החדרים האלה הם החדרים הלא מבוקשים. אין תיירים ואני עובד עם תיירות נרחבת. אין תיירים שמגיעים למקומות האלה כי אלה המקומות שהם רוצים לראות ולחוות. 

הדבר השני. יש פה איזה תפישה. אנחנו מתמודדים היום במגמה ירוקה עם קמפיינים בכל רחבי הארץ של ועדות תכנון עוקפות ציבור. הממשלה הזאת והממשלה הקודמת לקחו וגמרו אומר להילחם בציבור ולהילחם ברשויות המקומיות ולא להפוך אותן לשותפות. אנחנו רואים היום מה קורה בוותמ"ל בהרי ירושלים. רוצים לבנות אלפי יחידות דיור בשמורות טבע והעירייה מתנגדת. רוצים לבנות באזור פלמחים והרשות המקומית מתנגדת. הם מתנגדים כי הם מבינים מה זה יעשה. 

<היו"ר דוד אמסלם:>
אלעד, תתכנס. 

<אלעד הוכמן:>
אני מתכנס. סליחה, היה פה הרבה זמן לאנשים. לצערי, אין לי 10 מיליון דולר בכיס לייצג יהודי אמריקאי עשיר אבל אני מייצג לפחות 50,000 אזרחים שחתומים על הדברים האלה. 

<היו"ר דוד אמסלם:>
אלעד, בוא תתייחס לעניין. 

<אלעד הוכמן:>
העניין הוא ברור. ההצעה הזאת צריכה לרדת מכל וכל. לא יכול להיות שוות"ל, שהיא ועדה לא מקצועית, בטח ובטח לא מקצועית לענייני תיירות, תדון בענייני תיירות מעל ראשו של הציבור ומעל ראשיהם של ראשי הערים. שמענו את ראש עיריית אילת. 

<היו"ר דוד אמסלם:>
תקשיב, קח דקה ותסיים. אתה חוזר על אותם דברים שכולם אמרו. 

<אלעד הוכמן:>
הדבר האחרון. תוספת דירות זה תוספת לדירות לעשירים. אנחנו כדור צעיר לא יכולים לצאת פה לחופשה. מלון 3 כוכבים עולה למעלה מ- 400 שקלים ללילה לזוג. 

<שר התיירות יריב לוין:>
אז תתמוך בהצעה. 

<אלעד הוכמן:>
400 שקלים ללילה לזוג. בטח ובטח הדירות המלונאות האלה לא יבואו לטובתנו, הדור הצעיר בארץ הזאת. בטח ובטח לא יבואו לטובת הדור הבא, הדור של הילדים שלנו. אנחנו לא יכולים לאשר את זה. אני מבקש ממך, אדוני היושב ראש. 

<היו"ר דוד אמסלם:>
הדוברת האחרונה יעל דורי ואז אני עובר להקראה סופית. 

<יעל דורי:>
אני ראש תחום תכנון באדם טבע ודין. גם אנחנו כמו כולם מודאגים מאוד משני עיקרים עליהם החוק הזה מושתת, גם הנושא של קידום בוועדה לתשתיות לאומיות שהיא ועדה חסרת איזון אינטרסים, כמו שאמור להיות בתכנון. היא חסרת אפשרות למעורבות של ציבור. אין אפשרות ערר. יש לנו ניסיון מאוד רע עם הוועדה הזאת. תכניות גרועות גם שם לא מקודמות. אם יש תכניות גרועות הם גם לא יתקדמו בוועדה המחוזית או בכל מקום אחר וכנראה שזה דינן של הרבה מאוד תכניות תיירות שאינן מיוצגות פה. 

אנחנו סבורים שיש כר ותשתית נרחבת לקידום תיירות, שמשרד התיירות לפעמים משתמש בה כמו תמ"א 13 או תמ"א 12, שכבר קבעה עקרונות עם קדימות לשטחים העירוניים. זה דברים שלא מקודמים. לצערנו אנחנו עדים בוועדות תכנון על ויתור של משרד התיירות לפעמים על הרבה מאוד תכניות שיכלו לשמש לתיירות והם לא אומרים כלום כשהם הופכות למגורים. לדעתנו, קודם, לפני קידום של תכניות פוגעניות בשטחים רגישים ובחופים, צריך לנצל את המשאבים שכבר קיימים ומאושרים לתיירות. לצערנו משרד התיירות לא עושה בהם שימוש. 

אנחנו סבורים שהצעת החוק הזאת, במידה ותקודם, חייבת להבדיל בין תכניות חדשות לתכניות שהן כבר מאושרות והן פוגעניות בייחוד בחופים. 

<מאיר יצחק הלוי:>
בונים 16,000 יחידות דיור בחופים בשדה דב. למה אני לא שומע אתכם? 16,000 יחידות על שפת הים. 

<אלעד הוכמן:>
אנחנו מתנגדים לזה. 

<מאיר יצחק הלוי:>
תדברו, לא שמענו אתכם. 

<יעל דורי:>
להבדיל בין תכניות קיימות מאושרות - - - 

<תמר זנדברג (מרצ):>
יש לך בעיות שמיעה כנראה. אתה פספסת את כל ההתנגדות לשדה דב. 

<היו"ר דוד אמסלם:>
משפט אחרון. 

<יעל דורי:>
להבדיל בין תכניות קיימות ומאושרות, שאפשר להכניס אליהן מגורים ולפגוע פגיעה מכופלת, גם בזה שגוזלים מהציבור את החוף, דוגמת חוף הכרמל וגם נותנים את זה לכאלה שידם משגת. צריך להבדיל גם בין עירוני לבין עירוני. 

<היו"ר דוד אמסלם:>
תודה רבה. 

ברשותכם, אחרי כמעט שעתיים, נתחיל בהקראה. 

דרך אגב, אנחנו נקריא מספר סעיפים ואז נעשה סבב התייחסויות. אנחנו מקריאים 1 עד 3. לרשום הערות מי שרוצה. 

<קריאה:>
אין נוסח עם הערות הייעוץ המשפטי של הוועדה?

<תומר רוזנר:>
הוא עדיין חוכך בדעתו. 

<רוני טיסר:>
אני אקריא את הנוסח שעבר בקריאה ראשונה. 

"הצעת חוק התכנון והבנייה )תיקון מס' 106 והוראת שעה), התשע"ו-2016

תיקון סעיף 1

1.
בחוק התכנון והבנייה, התשכ"ה-1865 (להלן – החוק העיקרי) בסעיף 1 – 

1.
בהגדרה "תשתיות לאומיות", במקום "וחניון" יבוא "חניון" ובסופה יבוא "ותשתית תיירות". 


2.
אחרי ההגדרה "תשתיות לאומיות" יבוא:



"תשתית תיירות" – מיזם ששר התיירות הכריז עליו לפי הוראות סעיף 76ב1. 

תיקון סעיף 6א

2.
בסעיף 6א לחוק העיקרי, אחרי סעיף קטן (א) יבוא:

"(א1) בדיון בתכנית לתשתית תיירות, יבוא נציג שר התיירות במקום אחד מנציגי השרים המנויים בסעיף קטן (א)(1) עד 05), (7) עד (9) ו-(11), ובלבד שהשר שנציגו מוחלף כאמור הודיע על כך ליושב ראש הוועדה; הודיע השר כאמור, יראו את נציג שר התיירות כחבר הוועדה לתשתיות לעניין התכנית האמורה". 

<תומר רוזנר:>
אני רוצה להסביר וגם להעיר בהקשר הזה. ועדת תשתיות לאומיות היא ועדה ארצית שהוקמה בחוק התכנון והבנייה. היא ועדה שבכוחה לעשות תכניות מתאר ארציות. יש לה הרכב מיוחד שהוא הרכב מצומצם יחסית. הוועדה הזאת כיום מוסמכת לטפל בתשתיות לאומיות ברשימה שמפורטת בחוק. כאן בעצם מוצע להרחיב את הרשימה הזאת ולכלול בה תשתיות תיירות.

בסעיף 2 מוצע לקבוע הוראה שמתייחסת להרכב הוועדה ולקבוע הוראה שלפיה נציג שר התיירות יחליף נציג שר אחר, אם אותו נציג שר אחר יסכים לכך. אנחנו חושבים שההוראה הזאת היא הוראה בעייתית בכמה וכמה מובנים. ראשית, אם יש צורך בנציג שר התיירות בוועדה לתשתיות לאומיות לצורך תשתיות לאומיות, ואני יוצא מתוך הנחה שיש צורך כזה, אני לא חושב ששר התיירות צריך לחזר כעני בפתח אחרי שרים אחרים ולבקש את הסכמתם שיחליפו את נציגיהם בנציג שלו. אם צריך את נציג שר התיירות בוועדה, הוא צריך להיות נציג קבוע לצורך התכניות האלה כנציג נוסף. יש תקדמים לזה בחוק התכנון והבניה, שמוסיפים נציג קבוע של משרד שבדרך-כלל לא משתתף בדיונים. אני חושב שזה לא נכון. המבנה הזה שמוצע כאן,  שהוא יחליף נציג שר אחר רק אם אותו שר אחר יסכים לכך, הוא מבנה לא נכון.

<היו"ר דוד אמסלם:>
אני מקבל את העמדה שלך, בוא נתקדם.

<תמר זנדברג (מרצ):>
אני רוצה גם להעיר על זה. בנוסף למה שתומר אמר, יש עוד שתי בעיות למעשה במנגנון ההוספה הזה. נשאלת השאלה במקום איזה שר?

<תומר רוזנר:>
הוא קיבל את זה שתהיה תוספת בכל מקרה. 

<תמר זנדברג (מרצ):>
אם כך, נשאלת השלה מה הפרופורציה שנשארת בין הנציגים השונים בוועדה? כלומר, אנחנו בעצם מוסיפים נציג ממשלה. לא סתם נציג ממשלה אלא נציג ממשלה שהוא ממשרד יזמי פיתוחי עם אוריינטציה יותר יזמית. כמה נציגים יש בוועדה. כמה נציגים יש בוועדה ומה ההרכב שנשאר? אולי צריך להוסיף נציג של שלטון מקומי. אולי צריך עוד אחד כי הפרופורציה פה משתנה. הוות"ל היא גם כך ועדה שהיא מוטת פיתוח ומוטת ממשלה. 

<אפרת דון יחיא:>
אני מהייעוץ המשפטי של מנהל התכנון. אנחנו מתנגדים. אנחנו חושבים שהצעת החוק כפי שהובאה על-ידי הממשלה מייצרת מנגנון ברור ופשוט, שמבטיח שבין נציגי הממשלה תהיה אפשרות לשר התיירות להיות נציג בדיונים הרלוונטיים, כאשר אחד מהשרים מודיע - - - 

<היו"ר דוד אמסלם:>
מי זה האחד הזה?

<אפרת דון יחיא:>
אחד מהשרים. אנחנו מבקשים לא לגעת בהרכב שנקבע. 

<היו"ר דוד אמסלם:>
תעני על השאלה שלי. מה יקרה אם נצרף עוד אחד בהקשר לאיזונים? מה הרכב הוועדה היום? מה החלוקה?

<אפרת דון יחיא:>
הרכב הוועדה קובע את מספר נציגי הממשלה. 

<היו"ר דוד אמסלם:>
כמה נציגי ממשלה יש בוועדה?

<אפרת דון יחיא:>
11 כשאחד מהם זה רמ"י. 

<קריאה:>
מתוכם 4 או 5 הם ממשרד האוצר. 

<היו"ר דוד אמסלם:>
בסדר, לא חשוב. זה עדיין ממשלה. 

<תמר זנדברג (מרצ):>
במקום אוצר. בואו נוציא אוצר ונכניס תיירות. 

<אפרת דון יחיא:>
11 פלוס מתכנן הוועדה. ההצעה שהוצעה כאן היא להוסיף עוד חבר. 

אנחנו סברנו שהדרך הנכונה להתגבר על זה, זה באותו מנגנון. 

<היו"ר דוד אמסלם:>
לא שאלתי מה סברתם, את זה הבנתי, אני יודע לקרוא. 

<אפרת דון יחיא:>
אנחנו עדיין בעמדה הזאת. 

<היו"ר דוד אמסלם:>
אין בעיה. שאלתי שאלה אחרת: כמה חברי ועדה יש?

<תומר רוזנר:>
16. 

<היו"ר דוד אמסלם:>
כמה מתוכם נציגי ממשלה על שלוחותיהם השונות?

<קריאה:>
13. 

<היו"ר דוד אמסלם:>
מי הם השלושה הנותרים?

<איתמר בן דוד:>
ארגון הגג של ארגוני הסביבה, ארגונים מקצועיים שלא אוישו בשנים האחרונות ונציג ציבור.

<אפרת דון יחיא:>
נציג שלטון מקומי. 

<היו"ר דוד אמסלם:>
אפרת, אם לממשלה ממילא יש רוב עצום, אז מה זה משנה להכניס עוד אחד. 

<אפרת דון יחיא:>
אנחנו סברנו שברוב הזה יש מספיק. 

<היו"ר דוד אמסלם:>
כמה נציגים יש שם למשרד האוצר?

<אפרת דון יחיא:>
שניים. 

<איתמר בן דוד:>
שניים למנהל התכנון שזה אוצר, אחד רשות מקרקעי ישראל, 5 נציגי אוצר. 

<תמר זנדברג (מרצ):>
שיוציאו אוצר אחד. 

<היו"ר דוד אמסלם:>
אני רוצה להתקדם. מנהל התכנון - - - 

<עידית בן בסט:>
אנחנו מתנגדים בכל תוקף להפרה של האיזון העדין שמתקיים כרגע. בואו נשים דברים על השולחן. הסיבה היחידה שיש שני נציגים של משרד האוצר היא מכיוון שמנהל התכנון עבר למשרד האוצר. 

<תמר זנדברג (מרצ):>
זה הוסיף עוד שני נציגים מעבר לאלה שהיו. 

<היו"ר דוד אמסלם:>
תמר, לא לעזור לי, אני רוצה להתקדם בעניין הזה. 

בעיקרון, אני מקבל את העמדה של היועץ המשפטי. אני לא נכנס כרגע לשאלה מי ייצא ומי ייכנס. אני חושב שזה יותר נכון להוסיף עוד נציג אחד. ממילא אין פה שום איזון. הפרופורציות הן חריגות. 

<איתמר בן דוד:>
למה להרחיב עוד יותר, הוועדה לא דמוקרטית. 

<תמר זנדברג (מרצ):>
אבל עכשיו במקום 16 ש-11 מהם הם ממשלה, יהיה לך 17 שמהם 12 ממשלה. 

<היו"ר דוד אמסלם:>
זה הכיוון שאני מבקש ללכת אליו. 

<תמר זנדברג (מרצ):>
בואו נוסיף עוד נציג לרשות המקומית. 

<היו"ר דוד אמסלם:>
אני עדיין לעניין הזה. שרה, אני לא רואה את שר התיירות בא לוועדה ושואל מי קם ועונים לו: לא אני ואז הוא מתחיל להסתובב. זה לא נשמע לי הגיוני. 

<שרון מאיר:>
למנות ממלא מקום קבוע ששר התיירות יחליף אותו. 

<היו"ר דוד אמסלם:>
אין בעיה. אם זה הסידור, לי אין בעיה שאתם תחליטו מי זה הבן אדם שבאופן אוטומטי נפלט מהרשימה כשמדובר בתיירות. 

<תמר זנדברג (מרצ):>
אבל מי זה?

<היו"ר דוד אמסלם:>
הם יחליטו. 

<תמר זנדברג (מרצ):>
שלא יוציאו את נציג הגנת הסביבה. 

<קריאה:>
אמרו ממשלה. 

<תמר זנדברג (מרצ):>
אבל מי?

<היו"ר דוד אמסלם:>
אני חייב לצאת. ימשיך את הדיון חבר הכנסת אורי מקלב. בגדול, אתם תשבו, תסגרו את הפינה הזאת. תביאו איזו הצעה. אני מקבל את מה שאת אומרת אבל בגדול אנחנו רוצים שברגע שמדובר על תשתית תיירותית, הנציג של משרד התיירות נכנס פנימה ואתם תחליטו מי יוצא ממשרדי הממשלה.  זה לא שהם יסתדרו ביניהם, זה לא מתקבל. 

<אפרת דון יחיא:>
אפשר לקבוע שהדיון בתכנית כאמור לא ייחל עד שלא נקבע הנציג. 

<היו"ר דוד אמסלם:>
זה לא. אני מניח שכנראה לא ייבנה אף מלון, רק בגלל זה. 

אני מצטער, אני חייב לצאת לשנייה. חבר הכנסת מקלב יחליף אותי. 

<(היו"ר אורי מקלב, 12:30)>
<ערן פייטלסון:>
אני מבקש להתייחס להרכב. צריכים לזכות שרוב הפרויקטים של הוות"ל הם במרחב הבינעירוני, בין אם זה על גז ובין בדרכים. צריך לזכור שהוות"ל הוקמה עבור תשתיות שהן כולן במרחב הבינעירוני מחוץ למרקם העירוני, כי מדובר על גז, על כבישים, שדות תעופה, נמלי ים וכדומה.  פה אנחנו מדברים על בינוי בתוך המרקם העירוני ולכן מערך האיזונים צריך להיות שונה. 

במועצה הארצית, למשל, לשלטון המקומי יש שליש. בוות"ל, מאחר והנושא היה מחוץ לערים אז השלטון המקומי בסך הכול מיוצג על-ידי נציג אחד. 

אם אנחנו עכשיו מכניסים את הוות"ל לעיסוק בתוך המרקם העירוני ברמת המיקרו, אז צריכים ייצוג הולם גם לשלטון המקומי, קרי, שליש מהחברים שיהיו נוכחים בדיון בנושאים הללו של התיירות. צריכים ששליש יהיו מהשלטון המקומי, כמו במועצה הארצית, כי זה מה שסביר כאשר אנחנו נכנסים לדיונים ברמה של מיקרו וכאשר אנחנו מדברים על סוג הנושאים שיידונו בתחום התיירותי. 

<היו"ר אורי מקלב:>
צריך להבין שיש לזה השפעות על הדברים המקומיים. גם אם הוות"לים נמצאים בחוץ, יש לזה השפעות מאוד מאוד מכריעות על השלטון המקומי. עם כל זאת, זה ההרכב שנקבע. ראו את זה כדבר מאוזן וזה לא מייתר את הוועדה המקומית העצמאית שתדון בהמשך בעניין הזה. 

<ערן פייטלסון:>
אבל בחלק גדול מהערים הן לא עצמאיות ודווקא בערים תיירותיות כמו ירושלים ואילת.

<היו"ר אורי מקלב:>
אתה אומר דבר שהוא הגיוני. נמשיך הלאה. 

<תומר רוזנר:>
אני אציין לנציגת משרד האוצר שאך לפני חודשים אחדים בא משרד האוצר ובקלות רבה הוסיף נציג של משרד האוצר לוות"ל. בלי שום ביסוס, בלי שום חרדה להרכב העדין והמאוזן, במקום 15 ל-16, בלי שום בעיה. 

<אפרת דון יחיא:>
במקביל הוסף נציג נוסף. 

<תומר רוזנר:>
לא ידוע לי שהוסף נציג נוסף. היה נציג של משרד הפנים והוא נשאר. 

<היו"ר אורי מקלב:>
ההצעה להוסיף עוד אחד בדיונים בנושא תיירות הועלתה כאן כהצעת פשרה?

<תומר רוזנר:>
לא, הם מתנגדים לזה. 

<היו"ר אורי מקלב:>
אז מה הצעת הפשרה היא שאחד השרים יחליף אותו כשיהיה מדובר בתיירות. 

<תמר זנדברג (מרצ):>
רק שיהיה ברור שאנחנו מצפים לתשובה שלהם לפני שאנחנו - - - 

<תומר רוזנר:>
היושב ראש סיכם ואמר כך: או שיהיה נציג נוסף קבוע או שהם יביאו הצעה של ממלא מקום קבוע לשר. 

<תמר זנדברג (מרצ):>
אם כך, אני רוצה להסתייג. קודם כל שיגידו איזה שר. 

<היו"ר אורי מקלב:>
עכשיו הם צריכים להגיד איזה שר?

<תומר רוזנר:>
עד סוף הדיון. שייקבע מראש את איזה שר הוא מחליף. 

<תמר זנדברג (מרצ):>
אני רק רוצה להסביר למה חשוב איזה שר, לא רק לצורך הוודאות אלא גם לצורך האיזונים. שלא יהיה במקום השר להגנת הסביבה. שיהיה במקום שר התשתיות, משהו מהסוג הזה שזה תשתיתי. 

<היו"ר אורי מקלב:>
את צודקת. 

<תמר זנדברג (מרצ):>
אם הפתרון שילכו עליו יהיה בדמות הוספה, אני רוצה לרשום כהסתייגות, אם זה לא מקובל על הוועדה, להוסיף בנוסף עוד נציג של השלטון המקומי, שיגדיל את ההרכב בעוד אחד כדי לשמור על האיזון. זה בהמשך להערה של ערן פייטלזון בעניין השלטון המקומי וגם כדי לשמור על האיזון בוועדה. זאת ועדה שהיא מוטת ממשלה גם כך ואנחנו מוסיפים לה עוד נציג אז כדאי לאזן. 

לייעוץ המשפטי, כל ההסתייגויות שלי הן בשם סיעת מר"צ. 

<תומר רוזנר:>
לא לשכוח חתימות. 

<איתמר בן דוד:>
אני מהחברה להגנת הטבע. 

אני רוצה להתייחס למשהו אחר שהוקרא וזה נושא הכרזת שר התיירות. 

<היו"ר אורי מקלב:>
אנחנו מדברים על סעיף 2. 

<איל בן ראובן (המחנה הציוני):>
מה שהקראתם זה לגבי איך תכנית נכנסת למסלול בהכרזת שר התיירות. 

זה היה בסעיף 1.2. 

<תומר רוזנר:>
עוד לא הגענו לזה. המקום הוא בסעיף 4, שמגדיר בצורה מפורטת איך השר מכריז ומה הוא עושה. 

<רוני טיסר:>
"תיקון סעיף 76ב. 

3.
בסעיף 76ב(ג) לחוק העיקרי, אחרי "תכנון או הקמה של התשתית הלאומית" יבוא "בעל קרקע או בעל עניין בקרקע שהוסמך בידי שר התיירות לעניין תכנית לתשתית תיירות לפי סעיף 76ב1(ד)."

<תומר רוזנר:>
בסעיף הזה יש קושי מסוים. הוא לא קושי משמעותי אבל הוא קושי שצריך לעמוד עליו. המשמעות היא שאפשר יהיה להסמיך בעלי קרקעות פרטיים להגיש תכניות לוועדה לתשתיות לאומיות. 

כפי שנאמר פה על-ידי אחד המעירים קודם, אכן זה הוא תקדים. עד כה לפחות, היתה התנגדות גורפת ועקבית שלמשרד המשפטים לכלול יזמים פרטיים בוועדות התכנון המיוחדות כמו הוות"ל, הוותמ"ל, הווד"ל. 

<שר התיירות יריב לוין:>
לשאלתו של זוהיר, נכנעתי בקרבות טקטיים כדי להשיג את הערכים האסטרטגיים. 

<תמר זנדברג (מרצ):>
ויתרת על העניין של היזמים הפרטיים?

<תומר רוזנר:>
לא, להיפך, הוא רצה את זה. 

<שר התיירות יריב לוין:>
הסכמתי לכל מיני דברים שזה לא צודק ואני גם חושב כמוהו שהיו צריכים להישאר. 

<תומר רוזנר:>
יחד עם זאת, אפשר לראות בהוספה הזאת, הוספה שהיא שונה מהתוספות האחרות ומהמקרים האחרים וזאת משני טעמים. ראשית, גם כיום, ממילא, הממשלה יכולה להסמיך כל גוף שהיא רוצה להגיש תכניות, כך שזה לא חידוש גדול. שנית, גם לגבי תשתיות אחרות נקבע שבעלי רישיונות, מי שמקבל רישיון לאותה תשתית, יכול להגיש את התכניות. 

לכן יש פה קושי אבל הוא קושי שהוא לא גדול. אולי כדאי לשמוע את עמדת משרד המשפטים בעניין הזה כדי להסיר כל חשש לקושי. 

<היו"ר אורי מקלב:>
מגדירים קצת אחרת את הנושא של המלונות. זה כמו אחד שזכה במכרז או ברישיון למשהו. בעצם זה רישיון להקמת מלונות. 

משרד המשפטים, בבקשה. 

<כרמית יוליס:>
אני ממשרד המשפטים. 

כפי שאדוני הציג, הכוונה בהצעה הזאת היא למעשה לעשות את האנלוגיה להליך כפי שהוא מתקיים בוות"ל. כמו שכולנו יודעים, הוות"ל היום מתכננת פרויקטים לתשתיות ואז יש באמת את ההליך של לקבל רישיון מאת שר התשתיות. 

כעת אנחנו מדברים על פונקציה אחרת, על שר התיירות. זה גם טעון הליך של הסמכה. זה בעצם האישור שמתקבל מאת הממשלה והשר הרלוונטי לעניין הזה כדי שהפרויקט הזה יוכל להיכנס למסלול של הוות"ל. אנחנו לא רואים בזה פריצה של אמירות קודמות שלנו ולא של הקונספט של החוק. זה למעשה הלימה לרוח החוק וקביעת המסלול האנלוגי ביחס לפרויקט לתשתיות. 

<אפרת דון יחיא:>
הסיוג שזה בעל עניין או בעל קרקע רק מוסיפה על זה. הסייג מבטיח שלא יינתן אותו רישיון אלא אם כן יש זיקה לאותו בעל רישיון ביחס לקרקע. זה בא כסייג ולא להוסיף. 

<דב חנין (הרשימה המשותפת):>
למה לקרוא לזה ועדת תשתיות ולא וועדה לעניין כל מיני דברים?

<שר התיירות יריב לוין:>
אל תיתן לנו רעיונות. 

<איתמר בן דוד:>
צריך לזכור שלפני שנה וחצי תשתיות לאומיות לא צריכות יותר הכרזה. פה מכניסים תחום חדש וחוזרים לנושא ההכרזה. אני חושב שמה ששמענו פה על בעל רישיון לא תואם את הנושא הזה של תיירות. איך אפשר להשוות גוף כמו נת"ע, נתיבי ישראל, רכבת ישראל למישהו שזכה במכרז של רשות מקרקעי ישראל ויש לו קרקע לאורך חוף אחד הימים שלנו. אני חושב שבהיבט הזה זה בעייתי.

ההערה הכללית שלנו לגבי הסעיף הזה זה שהקריטריונים להכרזת שר החקלאות והחיבור הזה בין החלטה של גורם פוליטי לבין יזמים פרטיים - - - 

<היו"ר אורי מקלב:>
שר החקלאות או שר התיירות?

<איתמר בן דוד:>
שר התיירות, סליחה. 

<היו"ר אורי מקלב:>
הכרזה זה דבר טוב או לא?

<איתמר בן דוד:>
כמו שמנוסח החוק, ההכרזה היא כללית מידי ואין פה אמות מידה. החוק צריך לציין אמות מידה איזה סוג תכניות הן בעלות כזה משקל שנכון להכניס אותן. 

אני מתייחס לזה גם בסעיפים נוספים. 25 יחידות אכסון, זה לא נראה לנו דבר שדורש - - - 

<היו"ר אורי מקלב:>
את זה תשאיר לסעיף 4. 

<איתמר בן דוד:>
אולי ועדת הפנים של הכנסת או אולי חוות דעת מנהלת מנהל התכנון כמו בתכניות ותמ"לים, זה יהיה איזה ניתוח איזה תמ"אות זה גובר עליהן? איזה מערך? צריך איזה מידע כללי כי אנחנו פותחים ועדה עם נושא מסוים עם יזמות מסוג אחר בלי קריטריונים.

<היו"ר אורי מקלב:>
תרחיב על זה בסעיף 4. 

<ערן פייטלסון:>
את זה אני אגיד על דעת עצמי. 

<היו"ר אורי מקלב:>
ידע אישי. 

<ערן פייטלסון:>
לא. בתור פרופסור באוניברסיטה העברית שעוסק בענייני תכנון. 

<שר התיירות יריב לוין:>
מפאת כבודך אני לא אקריא את המסרונים שאני מקבל פה מחיים ביבס. 

<תמר זנדברג (מרצ):>
הוא מן המומחים בעלי שם בארץ בתחום התכנון. 

<שר התיירות יריב לוין:>
על דעת עצמו הוא יכול להגיד הכול, אין בעיה. 

<תמר זנדברג (מרצ):>
את זה הוא אומר על דעת עצמו אבל עשה טוב השלטון המקומי ששכר את שירותיו. 

<ערן פייטלסון:>
כרגע אני רוצה לומר אמירה על דעתי כמי שעוסק בנושא. 

<ערן פייטלסון:>
אני מבקש שתשימו לב, מדובר פה על בעל קרקע. בעל קרקע זה לא מי שזכה במכרז, זאת לא חברה שקיבלה הסמכה, זה משהו אחר, משום שסדר הדברים שמתנהל בהרבה מקרים הוא הפוך. זה לא שמשרד התיירות מתוך תכנית אב החליט שבמקום מסוים דרוש, הוציא מכרז וזכה מי שזכה ועכשיו הוא רק נותן לו להיות המתפעל שלו. בעל הקרקע הוא בעל הקרקע כי זאת הקרקע בבעלותו. הוא בא למשרד התיירות והוא יוזם ואז משרד התיירות נכנס בנעליו. עכשיו נותנים לבעל קרקע מסוים נגישות לתוך הוועדה לתשתיות לאומיות, שהיא ועדה עוקפת שנועדה עבור גופים ציבוריים. 

<רחל עזריה (כולנו):>
אבל זה רק אם הוא בונה תשתית למלונאות וכשיש לנו אינטרס. יש לנו אינטרס לבנות מלונאות. 

<איתמר בן דוד:>
למשל, בעל קרקע פרטית בגן לאומי כרמל או במורדות הר מירון. זאת לא הכוונה. 

<ערן פייטלסון:>
הנקודה שהועלתה פה על-ידי איתמר מאוד נכונה משום שיש בעלי קרקעות בגנים לאומיים, בשמורות טבע, על חופי ים וכן הלאה וכן הלאה. הם היו מוגבלים על-ידי תכניות מתאר ארציות. הוות"ל גוברת על זה. לכן בעלי קרקע פרטית יכולים - - - 

<היו"ר אורי מקלב:>
זה בדיוק הנושא ועל זה קיבלת תשובה ממשרד המשפטים. 

<ערן פייטלסון:>
הוא לא התייחס לבעל קרקע, הוא התייחס כאילו זה זכיין מטעם נת"ע שבונה עכשיו את הרכבת התחתית. 

<היו"ר אורי מקלב:>
בעל קרקע יוכל להפוך לזכיין. 

<ערן פייטלסון:>
זה לא זכיין. 

<תמר זנדברג (מרצ):>
השאלה האם ייפתח פה פתח למשהו שאתם לא התכוונתם. 

<ערן פייטלסון:>
אני מזהיר פה שאתם פותחים פתח - - - 

<תמר זנדברג (מרצ):>
אם זה בעל קרקע בגן לאומי?

<היו"ר אורי מקלב:>
מה ההבדל בין יזם לבין בעל הקרקע. באינטרסים של הרווח מול תכנית מתאר - - - -

<ערן פייטלסון:>
יש הבדל מהותי בין בעל קרקע לבין זכיין. בעל קרקע יש לו את הרווח משינוי הייעוד והרווח הרנטירי. לזכיין אין את זה, משום שהוא מדבר על קרקע ציבורית והנושא הקרקעי הוסדר. הוא רק בא לקדם את היוזמה. 

<שר התיירות יריב לוין:>
נכון, בדיוק. 

<ערן פייטלסון:>
יש הבדל בין בעל קרקע לבין מי שזכה. 

<היו"ר אורי מקלב:>
התשובה היא לכל החוק הזה, שבעצם לא בא בעל הקרקע, אנחנו באים. 

<ערן פייטלסון:>
לא, יש אפשרות לבעל קרקע פרטית וזה שונה במהותו. 

<היו"ר אורי מקלב:>
נכון, אבל היעד הוא מלונאות שבו אנחנו מעוניינים. עכשיו הממשלה ומשרד התיירות הוא זה שהופך להיות אינטרסנט בעניין הזה. הוא צריך גם לשכנע את בעל הקרקע שיסכים. זאת נקודת המוצא בכל העניין הזה. 

יש לו קרקע וכיום הוא לא רוצה. אנחנו היום מבקשים מאותו בעל קרקע להיות שותף עם היוזמה שלנו. זה ההבדל. 

<שר התיירות יריב לוין:>
רבותיי, הכול נכון. אנחנו חושבים שבשביל שיהיו במדינת ישראל בתי מלון צריך יזמים פרטיים שיכניסו הון ויקימו את בתי המלון האלה. מי שחושב שאפשר שמדינת ישראל תממן הקמת בתי מלון מעבר לקצת מענקים שאנחנו מסוגלים לתת, אני מזכיר לו שבעוד 10 דקות או חצי שעה או שעה, הוא ייכנס לחדר של ועדת העבודה והרווחה ושם הוא יצטרך כסף לנושאים אחרים לא פחות חשובים.

לכן אני חושב שיש כאן למזלנו המון אנשים שחושבים שיש עתיד לענף הזה, שמוכנים להשקיע בו. אנחנו רוצים להקל עליהם את החיים. תפקידי כשר התיירות לעזור להם לבנות מלונות ולא לחפש איך אני שם להם חסמים שיבטיחו אני לא יודע מה. 

<דרור בוימל:>
אבל למה בשמורות טבע?

<שר התיירות יריב לוין:>
לכן אני אומר בצורה מפורשת שכל המטרה היא שהשוק הפרטי יניע את הגלגל והשוק הפרטי ידחוף וישקיע. התפקיד שלנו הוא לעזור להם לעשות את זה, עם הבקרות ועם השמירה על הדברים שקיימים. 

<דרור בוימל:>
אבל אין בקרה. 

<שר התיירות יריב לוין:>
יש בקרות ויש שמירה. אין באף עולם מצב כמו שיש אצלנו. 

<דרור בוימל:>
אני מהחברה להגנת הטבע. 

מה שלא ברור פה זה מה הן הבקרות? מה קורה? המקרה פה הוא בדיוק הפוך מכל התשתיות. אני חושב שהנקודה לא מספיק הובנה. המקרה פה הוא בדיוק הפוך. בא בעל קרקע, שהיום יש לו קרקע שהוא לא יכול לעשות איתה כלום כי היא נמצאת בשמורת טבע או בחוף ים או בשטח מוגן שאמור להיות מוגן מהאינטרס הציבורי. הממשלה, ועדות התכנון קבעו שזה שטח שצריך להיות מוגן. 

היום בא בעל קרקע, שהקרקע הזאת לא שווה כלום כי הוא לא יכול לעשות עליה כלום, החוק הזה מאפשר לבעל קרקע לעשות את התהליך ההפוך. הוא כאינטרסנט, כבעל קרקע פרטית, כמי שיעשה את ההון, כמי שירוויח מהסיפור הזה, צריך ללכת ולשכנע את שר התיירות לאפשר לו לקבל את המתנה וללכת לוועדה לתשתיות לאומיות. 

פה זה בדיוק המקרה ההפוך מכל הסיפור של התשתיות שבה הממשלה אומרת: אני צריכה תחנת כוח, אני יוצאת למכרז. מגיע היזם, מקבל את הקרקע הציבורית במסגרת המכרז על-פי האינטרס של המדינה. כאן זה בדיוק הפוך. המדינה לא בודקת מה האינטרס שלה. היא אומרת באופן כללי שהיא רוצה מלונות. בא היזם ואומר: יש לי קרקע מצוינת, בואו נקים פה מלון. זה בדיוק מקרה הפוך.

<שר התיירות יריב לוין:>
הוועדה היא אוויר? מה זאת אומרת אין שום בקרה? הרי מה? זה לא שהוא מגיע עלי ואני חותם לו. 

<תמר זנדברג (מרצ):>
אבל זאת ועדה למשהו מסוים, אבל היא ועדה שיועדה למשהו אחר. 

<שר התיירות יריב לוין:>
זאת ועדה רצינית, מקצועית, דנה בכל התכניות. אמר לך ראש עיריית אילת שמלון אחד לא בנו אצלו יותר מעשר שנים. 

<תמר זנדברג (מרצ):>
זה לא בגלל זה. 

<היו"ר אורי מקלב:>
סליחה, אין קריאות ביניים. זה לא ויכוח עם השר. 

<שר התיירות יריב לוין:>
זה כמו בעכו - - - 

<תמר זנדברג (מרצ):>
זה לא בגלל זה, שמעת. יש חדרים - - 

אדוני השר, אם אתם רוצים לדאוג למימון של הדבר הזה, תגידו. אם אתם רוצים לדאוג לתכנון, תגידו. אלה שני דברים שונים. נאמר כאן במפורש שהם צריכים את הכסף. אז מדינת ישראל צריכה לדאוג לכסף ולדאוג לאינטרס הציבורי. 

<שר התיירות יריב לוין:>
אני רוצה להגיד לו: שמע, תשקיע, כי אתה תוכל לגמור תהליך בשנה וחצי שנתיים. אתה תוכל לקבל מימון ותלך ותבנה פה מלון. אני רוצה לבוא לרשת של מוטלים שמחכה כבר שנים למצב שיהיה לה אופציה להקים רשת במכה אחת, במהלך אחד ולא על-פני 25 שנה כשבכל מלון היא תצטרך לייבא את הדברים מחדש, לבנות מחדש וכל מקום שלה ייראה אחרת. 

<זוהיר בהלול (המחנה הציוני):>
זה אומר שאתה תוסיף את הערים האלה שדיברנו עליהן?

<שר התיירות יריב לוין:>
אני בעד. המגבלות האלה הן לא שלי. אתה שואל אותי? אני הייתי פותח הרבה יותר. זה מגבלות שרצו משרד המשפטים ולא אני. תשכנע אותי. 

<דרור בוימל:>
יש לי הבהרה שאני חושב שהיא מאוד חשובה. 

<היו"ר אורי מקלב:>
אז בחצי דקה. זה לא ויכוח עם השר פה. דיברת על הבקרות, הבנו. 

<שר התיירות יריב לוין:>
כל הבקרות האלה, אין כלום פה. 

<היו"ר אורי מקלב:>
אדוני השר, אני מציע גם בלי קריאות ביניים כי אני רואה שזה רק מלבה את האווירה. 

<דרור בוימל:>
אני יושב מטעם ארגוני הסביבה בוועדה לתשתיות לאומיות. הוועדה לתשתיות לאומיות מקבלת מהממשלה תכתיבים. כעיקרון באים ואומרים לה: זאת תשתית לאומית, אנחנו צריכים אותה. הוועדה הזאת, בדי.אן.איי שלה, אין את הרעיון לבחון תכנית ולכן התשובה של השר איננה מדויקת ביחס לוועדה לתשתיות לאומיות. כל תכנית שמגיעה לוועדה, כמעט ללא יוצא מן הכלל מאושרת. השאלה היא איך היא מאושרת, אבל היא מאושרת. 

<תמר זנדברג (מרצ):>
זה לא מיועד לזה, זה פתח מסוכן.

<היו"ר אורי מקלב:>
בסעיף הזה לא דיברנו על הוות"ל ועל הוועדה המתאימה אלא דיברנו על בעל קרקע כן או לא ותתייחסו לזה. בכל סעיף נדון האם יש בקרה? האם הוות"ל מתאים או לא? אני לא אתן לזה, אני מבקש התייחסות ספציפית. 

<דרור בוימל:>
זה מתייחס לסעיף 1. סעיף 1 מדבר על התכניות שמגיעות לוות"ל. 

<היו"ר אורי מקלב:>
אבל דיברנו איזה סוג של בעלים יכול להגיד לוות"ל. 

<ציון חסיד:>
כולנו מלינים שיש בירוקרטיה ברשויות המקומיות. האם יש למישהו הצעה אחרת איך אפשר לפשט את התהליך של אישורי בנייה בירושלים אם לא בדרך הזאת?

לכן, אני מאוד מאוד מבקש שתתמכו בהצעה, תנו לירושלים לבנות. 

<תמר זנדברג (מרצ):>
יש לי הצעה בשבילך. 

<ציון חסיד:>
ירושלים היא עיר הבירה של כולנו, של כל אחד שיושב פה לכן כולנו צריכים לעזור לבנות אותה ולקדם אותה. 

<תמר זנדברג (מרצ):>
חבל שלא יושבים פה נציגים של עיריית תל-אביב. הם היו אומרים איך הם עשו מסלול ירוק למלונאות. מסלול מזורז בתוך הוועדה המקומית שמעביר מהר לוועדה המחוזית. בוועדה הזאת אתה לא קיים כי אתה לא ועדה עצמאית. 

<היו"ר דוד אמסלם:>
את מנסה לשכנע את מר חסיד בעניין הזה?

<תמר זנדברג (מרצ):>
כן, למה לא? בתל-אביב זה מה שעשו, מסלול ירוק. 

<היו"ר דוד אמסלם:>
כרמית, רצית לסכם?

<כרמית יוליס:>
כן. רציתי לסכם את הנקודה הזאת לפחות מבחינתנו ולחזור על מה שאמרנו בעבר. המטרה של ההצעה הזאת היתה להכניס לתוך המסלול של הוות"ל גם פרויקטים שמיועדים לתיירות. כמובן שבעלי קרקע פרטיים לא יכולים במישרין להגיע לפתחה של הוועדה הזאת ומבחינת הממשלה, המסננת היא בדיוק האישור וההסמכה של שר התיירות. זה מה שמעלה את זה מפרויקט, שכל מי שמעוניין בו זה אותו בעל קרקע פרטי, לבין פרויקט שאנחנו רואים בו חשיבות לאומית וציבורית. זאת המסננת. חזקה על השר שהוא יפעיל את המסננת וייתן את האישור שלו במקרים המתאימים ובמה שנראה לו נכון. 

<היו"ר אורי מקלב:>
סעיף 4. 

<רוני טיסר:>
"4.
אחרי סעיף 76ב לחוק העיקרי יבוא:

הוראות מיוחדות לעניין תשתית תיירות

76ב1.
א.
בסעיף זה – 

"מתקן אכסון מלונאי" – מבנה אחד או כמה מבנים במתחם אחד, הכולל 25 יחידות אירוח לפחות, שכולו בבעלות אדם אחד ומנוהל בידי אדם אחד, המיועד לספק בכל עת לציבור הרחב, בתשלום, לפרקי זמן קצרים וקצובים, שירותי לינה ואירוח וכן שירותים נלווים לרבות שירותי הסעדה ובילוי, למטרות פנאי ונופש;

"יחידת אירוח" – יחידה שנועדה לשמש ללינה, אירוח ונופש הכוללת חדר אחד או שניים המיועדים ללינה וכן חדר רחצה ושירותים, ויכול שתכלול נוסף על האמור רק מטבחון אחד, פינת אוכל אחת וחדר רחצה נוסף אחד."


ב.
שר התיירות יכול להכריז על אחד מאלה כתשתית תיירות:

1.
מיזם להקמת מתקן אכסון מלונאי אחד או יותר הכולל 500 יחידות אירוח לפחות, המוקם במתחם הנמצא באזור גיאוגרפי אחד;"

<תומר רוזנר:>
כאן מבקש משרד התיירות, למיטב זכרוני, להוריד את המילים "הנמצא באזור גיאוגרפי אחד". המילים: "הנמצא באזור גיאוגרפי אחד" יימחקו, לבקשת הממשלה. 

<תמר זנדברג (מרצ):>
מתחם אחד בלי אזור גיאוגרפי אחד?

<שר התיירות יריב לוין:>
אני אסביר לך. 

<היו"ר אורי מקלב:>
אדוני השר, אנחנו באמצע ההקראה. 

<שר התיירות יריב לוין:>
כמו עין גדי, למשל. 

<רוני טיסר:>
"2.
מיזם להקמת שני מתקני אכסון מלונאיים לפחות, הכוללים יחד 300 יחידות אירוח לפחות, המוקם במתחם בפריסה אזורית או ארצית;

3.
מיזם להקמת ארבעה מתקני אכסון מלונאיים לפחות, המוקם במתחם בפריסה אזורית או ארצית. 

<תומר רוזנר:>
אני מבקש מנציגי הממשלה לעקוב ואם יש לכם שינויים שאתם מבקשים אז תאמרו אותם בזמן ההקראה. 

<רוני טיסר:>
"ג.
בלי לגרוע מהאמור בסעיף 76ב(ב), תכנית לתשתית לאומית לעניין תשתית תיירות (בסעיף זה – תכנית לתשתית תיירות), תכלול הוראות המאפשרות הקמת מתקני אכסון מלונאיים כאמור בסעיף קטן (ב)(1), (2) או (3), לפי העניין, בהתאם להכרזתה של אותה תשתית תיירות לפי אותו סעיף קטן, וניתן לכלול בה הוראות להקמה של אתר, תשתית או בניין..."

כאן יתווספו המילים, לבקשת הממשלה: "נלווים למתקן אכסון מלונאי בסמיכות גיאוגרפית 

אליו"

"שיש בהם כדי לשמש גורם משיכה תיירותי ולתרום תרומה של ממש לתיירות באזור, והכול ובלבד שהאתר, התשתית או הבניין כאמור, נכללו במסגרת ההכרזה לפי סעיף קטן (ב). 

ד.
"שר התיירות רשאי, במסגרת הכרזה לפי סעיף קטן (ב), להסמיך בעל קרקע או בעל עניין בקרקע כאמור בסעיף 61א(ב) ו-(ב1), להכין תכנית לתשתית תיירות ולהגישה לוועדה לתשתיות בהתאם להוראות סעיף 76ב(ג)". 

כאן הבנו שהממשלה רוצה להוסיף סעיפים אבל הם לא נתנו לנו את הנוסח הסופי. 

<תומר רוזנר:>
קודם אני אנסה להסביר מה מוצע כאן בעקבות השינויים. ראשית, אנחנו מדברים על שלב ההכרזה. זה אפרופו הערתו של מר בן דוד, שפה המקום להתייחס לנושא ההכרזה. ההכרזה בעצם מורכבת משלושה מרכיבים. מרכיב אחד הוא מרכיב היזם. השר צריך לזהות את היזם שיבצע את התכנון ולהכיר בו לצורך ההכרזה. זה שונה מהנושא של הגשת התכנית, שזה הסמכה נפרדת. 

השלב השני, השר צריך בעצם לבחון את המיזם שמדובר בו. המיזם הזה יש בו שלוש חלופות לגבי חדרי האירוח: מתחם אחד שיש בו מתקן אחד של 500 יחידות או יותר, שני מתקנים שיש בהם 300 יחידות או יותר, או 4 מתקנים שיש בהם 25 יחידות או יותר בפיזור ארצי. 

זה ב-ב (1), (2) או (3). 

<היו"ר אורי מקלב:>
איפה כתוב כאן הגדרה של 25 יחידות?

<תומר רוזנר:>
זה ב-א'. 

<היו"ר אורי מקלב:>
​זאת אומרת שאפשר גם ארבעה של 25 חדרים. 

<תומר רוזנר:>
נכון. 

האופציה הראשונה היא במתחם אחד, זאת אומרת, זה מלון אחד. 

האופציה השנייה זה שניים או יותר שיש בהם 300 ויותר ושלישי זה 4 מתקנים של 25. האופציה הרביעית היא לגבי אתר תשתית או בניין נלווים, שנמצאים בסמיכות למתקן אכסון מלונאי או בסמיכות גיאוגרפית אליו. 

אלה בעצם ארבע החלופות שהשר יכול להכריז עליהן. 

<היו"ר אורי מקלב:>
אתה יכול להסביר את החלופה הרביעית?

<תומר רוזנר:>
החלופה הרביעית זה אתר, בניין או תשתית הנלווים לנושא תיירות, שנמצאים בסמיכות גיאוגרפית ליד בית מלון. 

<אפרת דון יחיא:>
אם אפשר לדייק, זה תמיד יהיה נלווה לאחת משלושת האופציות. זאת לא חלופה בפני עצמה. 

<היו"ר אורי מקלב:>
לא צריך להיות פעמים 300 - - - 

<תומר רוזנר:>
לא. אני מסביר. ישנם שלושה סוגים של מתקנים. סוג אחד זה של 500 ויותר. סוג שני זה שנים של 300 ויותר, וסוג שלישי זה 4 של 25 או יותר. 

יש אופציה רביעית שזה לא חדרי אירוח. אתר בניין או תשתית, הם קוראים לזה, שנלווים לנושא מלונאות, שהם גורמי משיכה תיירותיים ונמצאים בסמיכות למלון או למתקן תיירות אחר. 

<היו"ר אורי מקלב:>
מה שנקרא אטרקציות. 

<אפרת דון יחיא:>
האתר הזה חייב להיות - - - 

<תמר זנדברג (מרצ):>
ספורט מוטורי או קזינו. אולי כך יכניסו את הקזינו.

<אפרת דון יחיא:>
זה לא נכון. זה חייב תמיד להתלוות לתכנית. 

<תמר זנדברג (מרצ):>
למה לא?

<היו"ר אורי מקלב:>
המתקן הנוסף הוא לא מוגבל, הוא לא מתוחם. 

האופציה הרביעית לא מתוחמת בגודל?

<תומר רוזנר:>
לא. 

<היו"ר אורי מקלב:>
העיקר שהיא תהיה מוצמדת למתקן קיים. 

<תומר רוזנר:>
נכון. 

<שרון מאיר:>
יש פה חוסר הבנה. יש בעצם את שלושת האופציות של תשתית תיירות, שזה בעצם נלווה לאחת מהאופציות. זאת אומרת, שאם באותן אופציות מצטרפת גם אטרקציה, אז לא יבדילו אותה מיתר הפרויקט ויגידו לה ללכת לוועדה המקומית. 

<היו"ר אורי מקלב:>
ואם יש משהו קיים ורוצים לצרף את המתקן?

<שרון מאיר:>
זה לא עומד בפני עצמו.

<אפרת דון יחיא:>
זה חייב להיות חלק מההכרזה של המתקן. 

<תמר זנדברג (מרצ):>
קניון עם מלון. 

<רחל עזריה (כולנו):>
אבל עדיין אין הגדרה של מה זה אותן אטרקציות ואיך אנחנו מוודאים? אחד הדברים שצריך להוסיף זה שזה לא יכול להיות בעיקר מכירות קמעוניות. מה שמטריד את כולם שבסופו של דבר זה יהפוך להיות קניון. השאלה איך אנחנו מוודאים שזה לא נמצא שם.  

<שר התיירות יריב לוין:>
אני מסכים. 

<היו"ר אורי מקלב:>
חשוב שהשר אומר שזה מקובל עליו. איך מגדירים שזה לא מדובר במסחר גרידא. 

<תמר זנדברג (מרצ):>
זאת הערה מאוד חשובה אבל יש עוד הערות חוץ מזה. 

<שרון מאיר:>
מאוד קשה להגדיר מה היא אטרקציה. 

<שר התיירות יריב לוין:>
הייעוד העיקרי לא יהיה מסחר. 

<היו"ר אורי מקלב:>
אם יש שם החלקה על הקרח ויש שם חנות שמוכרת את האביזרים הנלווים להחלקה אז זה לא נקרא מסחר. 

<שרון מאיר:>
מאוד קשה להגדיר מה היא אטרקציה כי אטרקציה במקום אחד היא לא אטרקציה במקום אחר. מוסכם על כולנו שקניון זה לא אטרקציה. עדיין, כדי להגיע להכרזה של תשתית תיירותית, צריך קודם כל להציג את בתי המלון. צריך להציג לשר התיירות גם את האטרקציה ורק אחרי שהוא בדק וראה שזה באמת עונה לו לאטרקציה ולא לקניון מסחרי - - - 

<תמר זנדברג (מרצ):>
איפה זה כתוב בחוק מה שאמרת עכשיו?

<שרון מאיר:>
זה תחת אותו סעיף. 

<שר התיירות יריב לוין:>
אין בעיה לכתוב. אני מסכים שייכתב שייעודו העיקרי אינו מסחר. 

<היו"ר אורי מקלב:>
תומר, בבקשה. 

<תומר רוזנר:>
אני אעיר שלוש הערות, שגם הבאתי לידיעת גורמי הממשלה. אחד החששות העיקריים שעלו כאן הוא נושא הסביבה החופית, נושא השטחים הפתוחים וכו'. אנחנו רוצים להציע הוראה שבעצם תיתן פתרון ומענה טוב כדי להסיר את מרבית החששות האלה. 

יש תכנית מתאר ארצית שנקראת תמ"א 35, שהיא התכנית שמגדירה את ייעודי הקרקע בכל המדינה. זאת תכנית שנעשתה לפני 10 והיא מתעדכנת בימים אלה. היא בעצם עשתה את החשיבה איפה נכון למקם מגורים, איפה נכון למקם תיירות, איפה נכון לשמור על חוף הים, איפה לאפשר פיתוח בחופי הים. כלומר, יש אזורים שהוגדרו כאזורים לפיתוח, אגב, גם על חופי הים, נגיד בתחומי ערים. בתחום תל-אביב או בתחום העיר הרצליה ברור שאפשר לבנות גם בתחום  חוף הים, כי זה כבר אזור שהוא אורבני. 

לעומת זאת, אזורים שהם בלתי מפותחים, הוגדר כשטחים פתוחים שבהם אסורה הבנייה בתחום חוף הים ויש הגבלות על הבנייה. כל הדברים הללו הוסדרו בתמ"א 35 בצורה מאוד מפורטת ולכן אני מציע שבעצם ההסדר הזה יוגבל לשטחים המיועדים לייעוד בפיתוח בתמ"א 35. זה בעצם נותן אפשרות לבנייה באותם אזורים שהוגדרו כבר כאזורים לפיתוח. זה לאו דווקא לפיתוח תיירותי. כל אזור שהוגדר לפיתוח הוות"ל תוכל להגדיר אותו כפיתוח תיירותי אם היא תמצא לנכון לעשות זאת. 

<היו"ר אורי מקלב:>
בכל אופן, תומר, יש דברים בהגדרה של תמ"א 35 שזה לא מתאים לתיירות. זה לפיתוח משהו אבל – לא ללכת לשטחים שלא הוגדרו בכלל. 

<תומר רוזנר:>
נכון. 

<דב חנין (הרשימה המשותפת):>
אומר היועץ המשפטי שאפשר לשנות את סוג הפיקוח. 

<היו"ר אורי מקלב:>
את סוג הפיקוח אבל לא את סוג ההגדרה. זאת אומרת, מקום שלא הוגדר - - - 

<תומר רוזנר:>
שמורת טבע, למשל. 

<שר התיירות יריב לוין:>
זה יעזור לכם לתמוך בחוק? אני שואל ברצינות, כי אני חושב שזה חוק שהיה נכון שיתקבל בתמיכה רחבה. 

<תמר זנדברג (מרצ):>
בוא נתקדם. 

<תומר רוזנר:>
אני חושב שזה נותן מענה למרבית החששות שנוגעים לחלק הזה של הצעת החוק. זה לא שובר לגמרי את מערכת התכנון הנוכחית. 

הייעודים לפיתוח בעצם מוגדרים למעשה בתכניות המתאר המרכזיות שתמ"א 35 מאמצת אותם. לכן כל הייעודים שמאפשרים פיתוח, תוכל הוועדה לתשתיות לאומיות – למשל, אם יש ייעוד לפיתוח שכרגע מוגדר כייעוד לתעסוקה, תוכל הוועדה לתשתיות לאומיות להמיר את הפיתוח הזה לפיתוח בתיירות וכדומה. 

אני רוצה שהדברים יהיו ברורים. יש גם אזורים לפיתוח שהוגדרו על חוף הים, אבל הם כבר הוגדרו לפיתוח. זאת אומרת שתמ"א 35 כבר הגדירה אותם כאזורים לפיתוח לפי התכניות המחוזיות. שם ממילא יהיה פיתוח. לכן אני לא רואה בעיה באותם אזורים שכבר הוגדרו לפיתוח, לאפשר את הפיתוח שלהם גם למטרות תיירותיות, אפילו אם המטרה שהוגדרה להן בתמ"א 35 היא למטרה אחרת. היא לאו דווקא מטרה תיירותית כיוון שכבר ממילא היה שם פיתוח. 

כמובן שיהיה צריך לעשות שיקול תכנוני, אבל בשביל זה יש את הוועדה. אנחנו לא מחליפים את הוועדה. 

<היו"ר אורי מקלב:>
אני רוצה להבין. אני לא מכיר את תמ"א 35. נניח שתמ"א 35 מאפשרות אזור מסוים למטרות נופש ופנאי, אבל להכניס מסה של 500 יחידות נופש, זה כן שינוי. 

<תומר רוזנר:>
זה כבר שיקול של מוסד התכנון. זאת אומרת, האזור הזה כבר מיועד לפיתוח - - - 

<היו"ר אורי מקלב:>
אתה יוצא מתוך הנחה שתמ"א 35 לא אפשרה את הדברים הקריטיים והיא שומרת על שטחים. 

<תומר רוזנר:>
השטחים הפתוחים שאנחנו רוצים לשמור עליהם, אז היא שומרת. 

<דב חנין (הרשימה המשותפת):>
אני רוצה לשאול בהקשר לנקודה הזאת. 

<היו"ר אורי מקלב:>
תומר יסיים את הדברים. 

<תומר רוזנר:>
ההערה השנייה מתייחסת לנושא של החלופה השלישית, שהיא הנושא של 4 מתקנים של 25 יחידות. הוסבר לנו על-ידי נציגי משרד התיירות שמבחינתם, 25 יחידות מלונאיות זה מלון לכל דבר ועל-כך אני לא מתווכח כמובן, כי זאת הגדרה מקצועית שלהם. יחד עם זאת, יש משהו שהוא לשיקולכם, חברי הכנסת. כאשר אנחנו מדברים על משהו שעולה לרמה הארצית, לרמה של ועדת התשתיות הלאומיות, שזה יהיה מספר יחידות מלונאיות משמעותיות. כשעשינו את הווד"לים דיברנו על 200 יחידות דיור. כשעשינו את הוות"מל דיברנו על 750 או על 500 יחידות דיור. כאן מה שמוצע הוא, שגם תכנית של 100 יחידיות מלונאיות תגיע לוועדה לתשתיות לאומיות. ראוי לשקול להגדיל את המספר הזה, שהמספר המינימאלי יהיה גדול יותר. באופציות האחרות דובר באמת על מסות מאוד גדולות של 500 או 300 יחידות. אני חושב שראוי שתשקלו להגדיל את המספר הזה ל-200 או 250. זה לשיקול דעתך. 

<שר התיירות יריב לוין:>
אני רוצה לענות במשפט לנושא שהעלית עכשיו. בעיקרון, זה נכון. לכאורה זה היה נראה לי מספר קטן אבל אני אגיד לך מה העניין. בסוף, אם אנחנו נעשה הגדלה, אנחנו נפגע באופן אנוש דווקא בפריפריה. היכולת בפריפריה, בעיקר במלונאות העממית יותר, לייצר מספרים מאוד גדולים של חדרים הוא קטן. 

<היו"ר אורי מקלב:>
אפשר לעשות פיצול גיאוגרפי? אפשר להגדיר אזורים. 

<שר התיירות יריב לוין:>
אני אסביר למה לא. הרעיון הוא כזה: המטרה של הדבר הזה היא בעצם לאפשר הקמה של רשתות. לכן אנחנו אומרים שאם אדם מקים מקום אחד של 25 חדרים, בזה אנחנו לא מתעסקים. אבל אם באות רשתות, בעיקר זה נכון במוטלים ובאכסניות, שבהן יכולות להיות 8 מיטות בחדר כפול 25 חדרים שזה מספרים לא קטנים של אורחים. כל זה כפול 4 בארבעה מתחמים. אני חושב שהאיזון פה הוא נכון כי אחרת אנחנו לא נאפשר לפריפריה להיכנס לפרויקטים האלה וזה חבל. 

<היו"ר אורי מקלב:>
אז למה אנחנו לא יכולים להגיד שבפריפריה כן ובשאר האזורים לא. 

<שר התיירות יריב לוין:>
היום הרשתות האלה עובדות בשיטה שהיא מזכירה קיטים שאתה קונה באיקאה. מה הופך את הבנייה להרבה יותר זולה וכדאית? הוא בונה את אותו מבנה בדיוק. הוא שם אחד ליד תחנת הדלק הזאת ואחד בצומת ההוא. ברגע שאני אומר לו: פה תעשה 25, שם תעשה 50 כל העסק הזה - - - 

<תומר רוזנר:>
אנחנו מדברים על המינימום, אנחנו לא מדברים על המקסימום. הוא יכול להגיש גם 20 כאלה. 

<שר התיירות יריב לוין:>
חשבתי שההצעה שפה הוא יקים 20 ושם 50. 

<היו"ר אורי מקלב:>
לא. במקומות אחרים יהיו יותר. 

<שר התיירות יריב לוין:>
לכן הוא יהיה חייב ללכת ל-50 כי הוא לא יעשה כך ובמקום אחר - - - 

<תומר רוזנר:>
אם הוא מגיש ארצי, אז הוא יכול להגיש גם 2,000. 

<שר התיירות יריב לוין:>
הוא יכול אבל הוא לא יגיש 2,000. בצומת מסוימת בצפון, אין לו עניין לבנות יותר מ-25. אז הוא לא יהיה שם. 

<תומר רוזנר:>
אני לא מגביל אותו במספר היחידות במלון. אתם דיברתם על 4 כפול 25. מבחינתך 25 חדרים זה מלון ועל זה אנחנו לא מתווכחים. אנחנו מתווכחים על השאלה, האם 4 זה מספיק כדי שזה יגיע לוות"ל. 

אולי ההצעה של חבר הכנסת מקלב היא הצעה טובה. 

<שר התיירות יריב לוין:>
שאולי הוא יעשה רשת יותר גדולה?

<היו"ר אורי מקלב:>
אם זה בפריפריה, אז נסתפק ב-4 כפול 25. אם זה במקומות אחרים, שם צריך יותר. 

<שר התיירות יריב לוין:>
הוא צריך 8 מלונות כאלה?

<שר התיירות יריב לוין:>
תבינו מה זה 4 כפול 25, זה ארבעה בתי מלון שונים. בכל אחד מהם יש 25 חדרים. 

<היו"ר אורי מקלב:>
תומר, אני הבנתי שדיברת על 4 כפול 25 באותו מתחם. 

<תומר רוזנר:>
לא. 

<שר התיירות יריב לוין:>
אני אומר לכם שלא תשימו מכשול.

<תמר זנדברג (מרצ):>
אדוני השר, אולי הבעיה היא דווקא ב-25. 25 גם בסטנדרטים של מדינת ישראל זה מלון קטן, מלון בוטיק. 

<שר התיירות יריב לוין:>
נכון, אבל אם את לוקחת 8 מיטות בחדר, תעשי חשבון לאיזה מספר אורחים את מגיעה. 

<דורון אהרון:>
זה לא חייב להיות דווקא המלון שאת מכירה. 

<שר התיירות יריב לוין:>
זה לא מלון במובן שאת מכירה אותו. זה יכול להיות 8 כפול 25. 

<תמר זנדברג (מרצ):>
אז אפשר לספור מיטות ולאו דווקא חדרים. 

נשאלת השאלה: אנחנו פה בכל-זאת הולכים לוות"ל. אנחנו קיבלנו ממך קריאת כיוון, ששרת התיירות מאותת שיש בעיה שצריכה פתרון. הדוגמה שנתן היועץ המשפטי לממשלה אומרת שאם כבר אנחנו עוקפים את הליך התכנון הרגיל, אנחנו עושים אותו בשביל משהו שהוא בסדר גודל גדול. עכשיו אנחנו אומרים שעל כל מלון באשר הוא מלון, על כל 25 חדרים - - - 

<שר התיירות יריב לוין:>
לא, צריך בארבעה, הוא רשת. 

<תמר זנדברג (מרצ):>
אני לא מדברת על הארבעה, אני מדברת על הסעיף הראשון, על א' על ה-25. 

<שר התיירות יריב לוין:>
בארבעה מקומות שונים. 

<תמר זנדברג (מרצ):>
מלון אחד עם 25 חדרים, הוא מגיע לוות"ל או לא?

<שרון מאיר:>
לא, צריך ארבעה כאלה. 

<תמר זנדברג (מרצ):>
אז מה סף המינימום?

<תומר רוזנר:>
ארבעה מתקנים כאלה. האופציות הן ב-ב'

<(היו"ר דוד אמסלם, 13:14)>
<היו"ר דוד אמסלם:>
משרד התיירות, בבקשה. 

<דורון אהרון:>
לגבי ההערה של תומר לגבי תמ"א 35. אנחנו מסכימים לזה ככל שזה יחול בסביבה החופית. אנחנו לא מסכימים לזה בשאר האזורים מכיוון שעדיין אנחנו לא מכירים את התכנית ברמה כזאת שאנחנו יכולים להגיד איפה יש ביקוש ואיפה אין ביקוש להקמה. זה הופך את העניין ליותר מורכב. 

<ערן פייטלסון:>
יש לכם - - - 

<דורון אהרון:>
תרשה לי. אתה דיברת דברים שהתאפקתי לא להגיב. אז תרשה לי גם אתה. 

לגבי העניין של מסחר, יש לנו שני כלים לבדוק שהמסחר לא ישתלט על התיירות. האחד זה תקנים פיזיים. יש תקנים של המשרד וכבר ב-1 באפריל עולה נושא של רישוי מקוון. כל ועדה חייבת לפנות אלינו אינטרנטית. אין פה משהו שייפול בין הכיסאות. היא תקבל את חוות דעתנו לאותו מקום. מי שבודק זה לא השר, זה הצוות המקצועי שלו. זה אדריכלית, מנהל אגף תכנון. תאמינו לי, הם לא יוותרו לאף אחד על סנטימטר מלונאות. 

<תמר זנדברג (מרצ):>
אנחנו מבינים בחוקים, אנחנו לא מבינים בטפסים אינטרנטיים. אנחנו פה מחוקקים חוקים שיהיו להרבה שנים, אז תעגן את מה שאתה אומר. 

<דורון אהרון:>
רישוי מקוון מעוגן עד כמה שאני יודע. את לא יכולה לעקוף את משרד התיירות. ברישוי מקוון את מגישה בקשה להיתר בנייה. את עושה את זה מה-1 באפריל דרך האינטרנט וזה מופנה אליה לחוות דעת. 

<תמר זנדברג (מרצ):>
נו, באמת. ואם מחר, במקום כרמית, שהיום עושה עבודה נאמנה, יהיה מישהו אחר והוא יגיד שהחוק מאפשר?

<דורון אהרון:>
יש תקנים פיזיים ולא נאפשר. 

<תמר זנדברג (מרצ):>
אז תרשמו את זה בלשון החוק. 

<שרון מאיר:>
חברת הכנסת זנדברג, אנחנו הולכים לפי כללים ונהלים - - - 

<תמר זנדברג (מרצ):>
אין שום בעיה ואנחנו מחוקקים חוקים, אנחנו לא ממציאים אותם. 

<מנחם אליעזר מוזס (יהדות התורה):>
אני רשום לדבר אחריו. 

<היו"ר דוד אמסלם:>
כבר. 

<דב חנין (הרשימה המשותפת):>
לא, לא. 

<היו"ר דוד אמסלם:>
לי לא אומרים לא. 

<דב חנין (הרשימה המשותפת):>
אני לא התפרצתי. ביקשתי רשות דיבור. זה לא בסדר. 

<היו"ר דוד אמסלם:>
אתה תקבל את רשות הדיבור. 

<דב חנין (הרשימה המשותפת):>
אין בעיה. אם הדרך היא להתפרץ אז אני אתפרץ.

<היו"ר דוד אמסלם:>
אמרתי שתקבל את רשות הדיבור. אני עכשיו משתלב בתנועה, אז גם אם עשיתי עוול קטן לא נורא. אני קיבלתי הנחייה אחת, לתת למשרד התיירות. 

חבר הכנסת מוזס. 

<תמר זנדברג (מרצ):>
לא התחלנו את הדיון בסעיף, רק שמענו את תומר.  

<מנחם אליעזר מוזס (יהדות התורה):>
אני מבקש בפסקה "שר התיירות רשאי להכריז על אחד מאלה כתשתית תיירות", עוד סעיף: מתחם אכסון מלונאי הכולל לפחות 200 יחידות אירוח ובלבד שנמצא ביישוביי קו העימות או ביישובי הנגב והגליל, קרי פריפריה. במקומות האלה שלא יצטרכו 500 יחידות דיור, יסתפקו ב-200 יחידות דיור. 

<תומר רוזנר:>
יש לך את זה בסעיף 3. 

<היו"ר דוד אמסלם:>
אני מצטער. לא הייתי כאן ואני רוצה לשאול שאלה. כמה מלונות בארץ יש עם 500 יחידות דיור?

<דורון אהרון:>
מעט מאוד. 

<היו"ר דוד אמסלם:>
איך הגענו ל-500 ואיך פעמיים הגענו אחרי זה לשניים שבסך הכול יש להם 300. 

<דורון אהרון:>
150 ו-150. 

<היו"ר דוד אמסלם:>
אני כרגע רק בלוגיקה. אנחנו מדברים על כך שבעצם שר התיירות יכול להכריז על אחד מאלה כתשתית תיירות. כתוב: "מיזם להקמת מתקן אחסון מלונאי, אחד או יותר, כולל 500 יחידות אירוח לפחות". כמה כאלה יש?

<דורון אהרון:>
אני אתן לך דוגמה. עכשיו יצא לשיווק ויש זוכה למתחם הרכס בירושלים למעל 500 חדר. 

<היו"ר דוד אמסלם:>
לא אמרתי שאין אחד. 

<דורון אהרון:>
יש לך בירושלים, יש לך במצפה רמון. 

<מנחם אליעזר מוזס (יהדות התורה):>
יש לי את כל הרשימה, שני מלונות בלבד.  

<היו"ר דוד אמסלם:>
אני רוצה להבין את הראש. אני מבין ששר התיירות רוצה לפתח את התיירות בישראל. הראש הוא שיבנו מלונות. לדעתי רוב המלונות לא מגיעים ל-200 חדרים. לא הבנתי למה אתה מצמצם? 

נניח שעכשיו רוצים לבנות בירושלים מלון של 100 חדרים. למה הוא לא יכול להכריז עליו? לא הבנתי. 

אני רוצה להבין את הרעיון. 

<דורון אהרון:>
חבר הכנסת בהלול אמר: התפשרתם, נכנעתם. 

<היו"ר דוד אמסלם:>
על מה התפשרת? לא הבנתי. דרך אגב, פה לא מתפשרים. פה יש היגיון. אם אין היגיון אז בוא נוריד את הכול. אם יש היגיון, אז אנחנו ממשיכים איתו. 

תבין, זה לא שהשר נתן פתק לבן-אדם ואמר לו לך תבנה. אתה מביא אותו לוועדה. הוא אמור לבוא לשם ולהציג את התכניות. אם יש ועדה מקומית שהיא מורשית, אז הוא בא לוועדה. 

לא הצלחתי להבין את הרעיון. אם הצעת כבר 500, אז למה שניים של 300? ההיגיון אמר לי שאם יש אחד של 300, בסדר, אז שניים של 500 במצטבר. 

<שרון מאיר:>
אדוני מציע להוריד את המספר?

<היו"ר דוד אמסלם:>
בוודאי. 

<שר התיירות יריב לוין:>
אני אגיד את האמת. אם שואלים אותי, אני  בדעתך. אני חושב שככל שיהיה יותר פשוט, ככל שנקל וככל שנפתח יותר אפשרויות כך ייטב וכולנו נרוויח מהעניין הזה. אני מוכרח להודות שלא בכל הצלחתי לשכנע את כל משרדי הממשלה. 

<היו"ר דוד אמסלם:>
את מי היה צריך לשכנע?

<שר התיירות יריב לוין:>
בעיקרון זה יותר במגרש של מנהל התכנון. 

<היו"ר דוד אמסלם:>
מה הבעיה של מנהל התכנון בעניין הזה?

<עידית בן בסט:>
הוועדה לתשתיות לאומיות היא ועדה מקצועית, ארצית לתשתיות לאומיות. אנחנו בעצם בחנו ממש בפינצטה את אותם פרויקטים מלונאים שהם משמעותיים ושיש להם ראייה ארצית לאומית. ביחד, בשיתוף עם משרד התיירות - - - 

<היו"ר דוד אמסלם:>
שמעת את השר. 

<עידית בן בסט:>
שמעתי את השר וביחד אנחנו הגענו לאיזון, עם אנשי המקצוע שייצגו את השר. 

<היו"ר דוד אמסלם:>
איך הגעתם לאיזון? איזה משקל נתן לכם את האיזון הזה?

<עידית בן בסט:>
מצד אחד אנחנו מאפשרים רק את הפרויקטים המשמעותיים, שהם רלוונטיים רק - - - 

<היו"ר דוד אמסלם:>
שזה ה-500?

<עידית בן בסט:>
זה 500. או פרויקטים בפריסה ארצית. 

<היו"ר דוד אמסלם:>
זה 500 במקום אחד?

<עידית בן בסט:>
זה לא חייב להיות מלון אחד, זה יכול להיות מתחם. 

<היו"ר דוד אמסלם:>
אני רוצה להבין. אני בא מתחום התכנון ושנים אני עוסק בתכנון. כשאתה בא כמנהל התכנון אתה בודק את הנקודה הספציפית. זה שאני בונה היום מלון בירושלים ועוד שניים באילת, זה לא רלוונטי לירושלים. אני צריך לבחון את הגובה, אני צריך לבדוק את התשתיות, אני רוצה לבדוק את החזיתות. מה זה קשור עכשיו אם אני בונה עוד אחד או שבע בצפת? 

לכן לא הצלחתי להבין את ההקשרים האלה, זה נראה לי מוזר קצת. 

<אפרת דון יחיא:>
הפריסה היא מה שמצדיק גם את הצורך להגיע לוות"ל. כדי שאותו לא יצטרך ללכת - - - 

<היו"ר דוד אמסלם:>
שנייה. היזם לא מגיע עם חבילת מלונות. הוא מוציא היתר בכל מקום ומקום - - - 

<אפרת דון יחיא:>
זה המצב היום, רצינו לעזור לו. 

<היו"ר דוד אמסלם:>
לכן אני אומר שהתכנון הוא מקומי. הרבה פעמים יש קצב התקדמות שונה בכל מקום ומקום. לכן גודל הפרויקט הוא בעצם הרלוונטי. אבל והיות והשר כבר הגדיר שהיעד שלו הוא לדחוף את כל סוגיית המלונות כי אחרת אנחנו לא פה בכלל, לכן לא צריך להגיד. 

רבותיי, מה זה מבחינתי מלון? זאת השאלה שלו. הייתי שואל אותו: אם מלון זה שני חדרים, הייתי אומר מלון שני חדרים ואם 50 אז 50, אבל למה המסחרה הזאת, קח 500 ואם יש לך שניים של 300 אז על הכיפק. 

<עידית בן בסט:>
זאת לא היתה מסחרה. כולם הרי דיברו שיש כאן מערכת תכנון. יש את הוועדות המחוזיות שהן מוסמכות ומאשרות תכניות למלונאות. יש גם ועדות ארציות. 

<היו"ר דוד אמסלם:>
אני אשאל שאלה אחרת. אם היום השר לא היה דוחף את זה, למה אתם לא הקמתם את הוות"ל? אולי תבטלו את כל המקומיות ותגידו לכל אחד - - - 

<דב חנין (הרשימה המשותפת):>
ואז זה יהיה תקוע בירושלים - - - 

<היו"ר דוד אמסלם:>
אני לא רואה קשר בין הדברים. אני חוזר. ההיגיון של השר הוא היגיון בריא ואליו אני מתחבר. הוא אומר: רבותיי, אנחנו צרכים לשחרר מלונות בארץ, גם של 50 חדרים, גם של 100 חדרים, גם 200, גם 500. 

<מנחם אליעזר מוזס (יהדות התורה):>
וגם בגליל ולא רק בירושלים. 

<היו"ר דוד אמסלם:>
גליל, צפת, נגב, כל מדינת ישראל. זה מה שהשר אמר. הוא אומר שבמדינת ישראל לא נבנה מלון בעשר השנים האחרונות וזה מטריד אותי. איך זה יכול להיות?

לכן הוא בא ואמר: אני רוצה לעשות שני דברים. אחד, זה לפשט הליכים. שניים, לתת אינסנטיב ליזם מפני שזה לא כלכלי. 

<זוהיר בהלול (המחנה הציוני):>
למה לא בכל הארץ?

<היו"ר דוד אמסלם:>
עוד מעט אני אגיע לסעיף. אני משתדל לא לערבב הכול. 

לא הצלחתי להבין את המספרים. נראה לי שזרקתם קוביות ויצא 300, אז אמרתם 300. 

<אפרת דון יחיא:>
קודם כל, המספרים הם לא המספרים שלנו. הם נעשו ביחד - - - 

<היו"ר דוד אמסלם:>
של מי?

<אפרת דון יחיא:>
של משרד התיירות. 

שוב, יש פה הצעה - - - 

<מנחם אליעזר מוזס (יהדות התורה):>
משרד התיירות אמר קודם שמנהל התכנון עשה את זה. 

<קריאה:>
הם עשו את זה יחד. 

<זוהיר בהלול (המחנה הציוני):>
הם רוקחים מזימות כאן. 

<אפרת דון יחיא:>
יש פה סוג של משוואה. ככל שמדובר באמת על פרויקטים באמת משמעותיים המקום שלהם להכיר בהם כתשתית תיירותית, כתשתית לאומית מוצדק. 

<היו"ר דוד אמסלם:>
דרך אגב, משמעותי זה לא רק בגודל, זה גם במיקום. גם האינטרס של המדינה לשים שם מלון. 

<אפרת דון יחיא:>
לכן שר התיירות, בשונה מתשתיות לאומיות אחרות, הוא המרכיב הבסיסי כדי להכריז על התשתית הזאת ככזאת שיכולה להגיע לוות"ל. 

<היו"ר דוד אמסלם:>
אבל אתם הגדרתם לו את המספרים.  

<אפרת דון יחיא:>
ההגדרה היא משותפת, היא של הממשלה. 

רק עוד נקודה. יש את היקף של היחידות המלונאיות ומצד שני יש את הפריסה. זאת אומרת, הסכמנו לרדת ממספר יחידות. התפישה אומרת שאפשר לוותר על המספר ועדיין לראות בזה כמשהו משמעותי כי קיבלנו פריסה. כי הפריסה היא קושי משמעותי והוות"ל יכולה לתת לה מענה. 

אבל, כאשר מדובר על מיקום אחד, היתרון של הוות"ל - - - 

<היו"ר דוד אמסלם:>
אני רוצה להתקדם. 

<דב חנין (הרשימה המשותפת):>
אני עדיין רשום לרשות דיבור. 

<היו"ר דוד אמסלם:>
אתה תדבר. 

אני רוצה להתקדם בקטע הזה. אני עושה הבחנה בין הנושא של ה-20% לבין הוות"ל. זה שני דברים שאינם קשורים אחד בשני. 

טוב, אם אתם מדברים אז אין צורך, אנחנו נכתיב אחרי זה את המספר ונתקדם. 

דב, בבקשה. 

אני אמרתי, אתם הרי מדברים בין עצמכם. אני אחתוך עוד מעט את המספר שאני אחליט עליו וזאת תהיה ההצעה של הוועדה. 

דב, בבקשה. 

<דב חנין (הרשימה המשותפת):>
תודה אדוני היושב ראש. אני מחזיר את הדיון לשני נושאים קודמים כי פשוט לא קיבלתי רשות דיבור. 

<היו"ר דוד אמסלם:>
איזה סעיף?

<דב חנין (הרשימה המשותפת):>
כשאדוני יצא לכמה דקות היתה הצעה של היועץ המשפטי של הוועדה לבחון את אפשרות החלת החוק הזה על מקומות שכבר יועדו לפיתוח בתמ"א 35. אני חושב שההצעה הזאת היא הצעה חשובה במובן הזה, שאם אנחנו ניכנס לעומקה וננסה להתקדם בכיוון - - - 

<היו"ר דוד אמסלם:>
איזה סעיף זה?

<תומר רוזנר:>
זה לא מופיע. 

<דב חנין (הרשימה המשותפת):>
אם אנחנו נלך בכיוון הזה, אנחנו נוכל, אדוני היושב ראש, להוריד חלק גדול מהמתח בדיון. הרי מה החשש הגדול? אם מדובר על בנייה בעיר צפת או באילת או בתל-אביב, אז בסדר, אפשר להתווכח כך או אחרת אבל זה לא הדבר שכולם מפחדים ממנו. 

ממה אנחנו מפחדים? אנחנו מפחדים מבנייה בשטחים פתוחים, בחופי ים וכדומה. לכן ההצעה של היועץ המשפטי לוועדה, אם היא היתה מתקבלת, היתה יכולה לדעתי לפתור הרבה מהבעיות האחרות, כי לא היינו מתעקשים על ויכוח על כל דבר ודבר אם היינו יודעים שמדובר בסוף בעוד איזה מלון שיקום בתל-אביב. 

לכן אדוני, הייתי מציע שכהחלטה עקרונית של הוועדה אנחנו נחליט בסוגיה הזאת לכאן או לכאן. ההצעה שלי היא לקבוע שהחוק הזה יחול באמת על אותם מקומות שהוגדרו בתמ"א 35 כאזורים מיועדים לפיתוח בתחומים של מרקמים עירוניים. 

<תומר רוזנר:>
זה מחמיר מידי. 

<דב חנין (הרשימה המשותפת):>
אני אומר שאם אנחנו במקום הזה - - - 

<שר התיירות יריב לוין:>
אתה הורג את הפריפריה. 

אני רוצה להקים מוטלים בתחנות דלק, את כל זה אתה תוציא החוצה. 

<תומר רוזנר:>
אם זה מרקם כפרי, מה אכפת לך?

<דב חנין (הרשימה המשותפת):>
מרקם כפרי זה גם פלמחים. 

<תומר רוזנר:>
אבל זה לא מיועד לפיתוח. 

<דב חנין (הרשימה המשותפת):>
זה כן מיועד. 

<מנחם אליעזר מוזס (יהדות התורה):>
מה עם הגושרים? אתה לא מרוצה מהגושרים?

<תמר זנדברג (מרצ):>
אבל הוות"ל גוברת גם על תכניות - - - 

<מנחם אליעזר מוזס (יהדות התורה):>
דב, אתה לא מרוצה מהגושרים?

<דב חנין (הרשימה המשותפת):>
הגושרים זה מקום קיים. 

אדוני היושב ראש, אני אומר כזה דבר: אם היינו מגיעים פה בוועדה להסכמה על איזה מקומות החוק הזה חל ברמה התכנונית ואנחנו כולנו נהיה רגועים שזה הולך לפגוע לנו בחופי הים ובכל מיני מקומות רגישים, שגם השר לוין לא היה רוצה לפגוע בהם. אם היינו מצליחים להגדיר את הדבר הזה בחקיקה, אני חושב שרמת הוויכוח בחוק הזה היתה מאוד מאוד קטנה. לצורך העניין אולי כדאי לצאת להפסקה קצרה ולראות האם ניתן להגיע להסכמה

<היו"ר דוד אמסלם:>
יש את מה שנקרא תמ"א חופים, שהיא מגדירה בשימושים בחוף. אני אביא אותה לדיון בוועדה.  

<תומר רוזנר:>
הוועדה לא כפופה לה, זאת הבעיה. 

<היו"ר דוד אמסלם:>
אני רק אומר, שים את זה בצד. 

עכשיו יש כללים מה מותר לבנות בחוף ומה אסור לבנות בחוף. הרעיון כאן שברגע שכבר מותר לבנות מלון, נגיד מה מותר. אומר השר: תן לו אינסנטיב של 20% תוספת למגורים. זה כבר לא קשור עכשיו לפיסת החוף. אתה יכול להגיד: שמע, בוא נעשה את זה לגובה. 

<תומר רוזנר:>
אתה עכשיו בחלק השני, אתה מערבב. 

<היו"ר דוד אמסלם:>
לכן אני אומר, שכרגע, לפי ההצעה שלך, אני לא ממליץ לקבוע היום מה בעצם תחולת החוק נכנסת, לאן, כן ולא. אני חושב שיש לו את כל חטיבת הקרקע של מדינת ישראל. 

<דב חנין (הרשימה המשותפת):>
הבעיה היא שהחוק הזה בכלל גובר. 

<תומר רוזנר:>
הוא צריך לקבל אישור. 

<דב חנין (הרשימה המשותפת):>
זאת הבעיה. המסלול הזה שאנחנו דנים בו, אדוני היושב ראש, הוא מסלול שעוקף את כל מערכות ההגנה הרגילה, זאת הבעיה. 

<היו"ר דוד אמסלם:>
שמעתי את ההערה שלך. אני אגיד כזה דבר: תכניות שמאושרות כבר ועובדות על בסיס התב"עות הקיימות, אין בעיה. הם יונקות את כוחן ממקומות אחרים ובוודאי החוק הזה לא בא להרע את מצבן. 

<תומר רוזנר:>
נכון. 

<היו"ר דוד אמסלם:>
לגבי הנושא הזה שאתה העלית, שבעצם הוות"ל הוא בעצם גובר על כל דבר אחר, אז אנחנו נחשוב בהמשך איך אנחנו מעבירים את זה לבקרה של עוד איזו ועדה כדי ששם - - - 

<תומר רוזנר:>
זה לא עוזר. 

<היו"ר דוד אמסלם:>
אז מה נעשה?

<תומר רוזנר:>
אני אמרתי שיש תכנית שנקראת תמ"א 35, שהיא בעצם התכנית הכללית והמרכזית שמגדירה את האזורים לפיתוח גם בחופי הים. היא אומרת שבאזור הזה בחוף הים אפשר לעשות פיתוח כזה או אחר. הוות"ל תוכל לקחת אזורים כאלה, שעומדים במסגרת תמ"א 35. 

תיאורטית, נגיד שהתמ"א אמרה שהאזור הזה מיועד לתעסוקה. רוצים להקים שם אזור תעסוקה למסחר ולקניונים. הוות"ל חושבת שהמקום הזה הוא המקום הכי יפה בארץ וצריך להקים שם מלון. את זה אפשר לעשות. 

<היו"ר דוד אמסלם:>
זאת אומרת, שכל עוד מדובר בכל סוג של בינוי אז אין בעיה. 

ובמידה ולא?

<תומר רוזנר:>
במידה ולא, אז היא לא יכולה. 

<היו"ר דוד אמסלם:>
מה העמדה שלכם?

<דורון אהרון:>
אדוני היושב ראש, אנחנו מוכנים לדבר הזה רק לגבי הסביבה החופית. 

<היו"ר דוד אמסלם:>
בוודאי, אני מדבר רק על הסביבה החופית. 

<דורון אהרון:>
אז אין בעיה. 

<היו"ר דוד אמסלם:>
אתה יודע מה? אני מוכן ללכת גם על שמורות טבע וגם על סביבה חופית. יש בעיה עם זה?

<דורון אהרון:>
אנחנו צריכים לבדוק את זה. 

<קריאה:>
למה אתה צריך לבנות בשמורת טבע?

<תמר זנדברג (מרצ):>
מה אתם רוצים, להפקיע שמורת טבע?

<דורון אהרון:>
מישהו פה חושב שיפקיעו שמורת טבע בשביל מלון?

<תמר זנדברג (מרצ):>
כן. 

<אלעד הוכמן:>
אתה מכיר את הולילנד?

<היו"ר דוד אמסלם:>
לא להפריע. 

דרך אגב, תמיד אתה יכול ללכת לוועדה הארצית ולקדם את מה שאתה רוצה בה במסלולים הרגילים. 

<דורון אהרון:>
גם הוות"ל מתייעץ עם הוולחוף, שומע אותו. 

<זוהיר בהלול (המחנה הציוני):>
רק מילה אחת כדי שהאיש היקר הזה יבין. אנחנו יושבים פה בדיון מרתוני רק בשביל להביע את חששותינו ואתה אומר: איזה חשש מלווה אותנו? בוודאי שיש חששות. 

<דורון אהרון:>
תראה, יש איזונים.  אפשר לפחד ולא לעשות כלום. 

<היו"ר דוד אמסלם:>
תומר, מה אתה מציע?

<תומר רוזנר:>
לגבי הסביבה החופית, כמו שאמר מר אהרון, לקבל את העמדה שמדובר באזורים לפיתוח בתמ"א 35, שמורות טבע למשל. 

חשבתי שנגיד את האזורים המיועדים לפיתוח וכן אזורים שהם צמודי-דופן לאזורים מיועדים לפיתוח. למשרד התיירות  זה נותן סוג של גמישות, שהם לא צמודים לאזורים שבדיוק סומנו באותם מקומות שמיועדים לפיתוח. כלומר, אם יש לנו, למשל, תחום של ישוב, שתמ"א 35 הגדירה את תחום היישוב אבל משרד התיירות רוצה לעשות את המלון בשולי היישוב ולחרוג לתוך שטח פתוח. זה עדיין צמוד דופן ליישוב - - -  

<תמר זנדברג (מרצ):>
מה פתאום? צמוד דופן זה כל מדינת ישראל

<שרון מאיר:>
נהיה מצב שאנחנו נוכל לבנות רק בערים. זאת לא המטרה של החוק הזה. 

<תמר זנדברג (מרצ):>
למה, פריפריה זה גם סביבה עירונית. מה הבעיה? אנחנו רוצים להגן על שמורות טבע. 

<היו"ר דוד אמסלם:>
אני מניח שאין כוונה לבנות בשמורות טבע. זאת לא הכוונה. יש מספיק מקום במדינת ישראל לבנות בתי מלון. דווקא בשמורת טבע כיוונת? זאת הבעיה שלנו?

<דורון אהרון:>
חס וחלילה. 

<היו"ר דוד אמסלם:>
אני מקבל את ההצעה הראשונית של תומר. מה שמאפשרת תמ"א 35 - - - 

<תומר רוזנר:>
ייעודים לפיתוח. 

<היו"ר דוד אמסלם:>
בדיוק. לא משנה כרגע מה הייעוד הספציפי. גם אם זה תעשייה והוחלט לעשות שם תיירות, אז אין בעיה. 

<דורון אהרון:>
כולל צמודי הדופן. 

<היו"ר דוד אמסלם:>
כולל צמודי הדופן. 

<תמר זנדברג (מרצ):>
לא, מה פתאום?

<עידית בן בסט:>
אנחנו מתנגדים לזה. בסיטואציה הזאת החוק מתכנן וזה לא נכון. 

<תומר רוזנר:>
החוק לא מתכנן, החוק מגדיר סמכויות הוא לא מתכנן. 

<עידית בן בסט:>
יש לי רעיון: בתחום הסביבה החופית בוא ניתמך במרקמים עירוניים בתמ"א 35. 

<תומר רוזנר:>
ממש לא. 

<עידית בן בסט:>
רגע. בוא נקבע מחוץ לחוק אמות מידה להכרזת מתחם לתשתית לאומית לתיירות, בסדר? אמות המידה לא יהיו בחקיקה ראשית ועל בסיסן שר התיירות יקבע אם להכריז מתחם או לא להכריז מתחם?

<היו"ר דוד אמסלם:>
אבל זאת בדיוק הסמכות שלו היום. 

<עידית בן בסט:>
אבל זה לא נכון שחוק התכנון והבנייה ייכנס לרזולוציה כזאת של איפה כן ואיפה לא. 

<תומר רוזנר:>
החוק לא נכנס לרזולוציה הזאת, החוק מגדיר סמכויות. 

<היו"ר דוד אמסלם:>
אני אסביר. אנחנו אומרים שלשר יש סמכות להכריז בכל מה שתמ"א 35 מאפשרת פיתוח כלשהו. זה בסדר. 

<עידית בן בסט:>
בתחום הסביבה החופית. 

<תומר רוזנר:>
לא רק בתחום הסביבה החופית. 

<היו"ר דוד אמסלם:>
בכל מדינת ישראל. 

במסגרת הסביבה החופית אנחנו מחריגים את זה. 

<תומר רוזנר:>
לא. אני אמרתי הפוך: בסביבה החופית אני מחמיר יותר ואומר שזה רק באזורים המיועדים לפיתוח. באזורים אחרים בארץ אני מקל יותר ואומר: גם באזורים שמיועדים לפיתוח וגם צמודי דופן להם. 

<עידית בן בסט:>
אבל מה זה מיועד לפיתוח בתמ"א 35, מרקמים עירוניים?

<תומר רוזנר:>
לא, ממש לא. שטח המיועד לפיתוח. 

את מכירה את התמ"א?

<עידית בן בסט:>
אני מכירה קצת. 

<תומר רוזנר:>
מה כתוב שם שטח מיועד לפיתוח?

<איתמר בן דוד:>
שטח בתכנית מחוזית המיועד לפיתוח, מגורים, תעסוקה וכדומה. 

<תומר רוזנר:>
כל השטחים שיש בהם בינוי. 

<עידית בן בסט:>
זה לא נכון שבחקיקה ראשית אנחנו נסתמך על תמ"מים. זה לא נכון וזה - - - 

<תומר רוזנר:>
את מכירה את התוספת הראשונה לחוק?

<עידית בן בסט:>
אני יודעת שהיא מסתמכת על זה. אני חושבת שבסיטואציה הזאת נכון להשאיר - - - 

<היו"ר דוד אמסלם:>
רבותיי, אני רוצה להתקדם. 

אני רוצה לחדד את העניין שוב פעם. אני דווקא מתקדם עם מה שאמר דב. אנחנו מדברים כרגע על כל מה שתמ"א 35 מאפשרת, פיתוח כלשהו, לא משנה איזה סוג. 

אנחנו מחריגים כרגע את הנושא של החופים – זאת אומרת, מה שהיא מאפשרת בחופים גם אבל - - - 

<תומר רוזנר:>
מחוץ לחופים גם צמוד דופן. זאת אומרת, גם אם היום יש יישוב ולצידו שטח פתוח, יוכל שר התיירות, אם הוא חושב שזה נכון, לעשות באזור שמיועד לפיתוח גם אם הייעוד היה אחר. אני נותן לו הקלה באזורים כדי לאפשר בפריפריה וגם באזורים אחרים גם צמוד דופן. 

<תמר זנדברג (מרצ):>
לא, זה בעייתי. ציינת בתחילת דבריך שהיה עכשיו תיקון לתמ"א 35. זאת אומרת, גם תמ"א 35 עכשיו התרחבה לצמודי דופן. אז עכשיו אתה נותן צמוד דופן לצמוד דופן. אנחנו במדינת ישראל. יש מלחמה מאוד קשה על השטחים האלה. זאת מדינה קטנה. 

נחזור למה שהצעת בהתחלה. 

<היו"ר דוד אמסלם:>
אני עוצר את הדיון כאן. אני מבקש עד אז להסדיר את הדבר הבא. אתם תחליטו כן צמוד דופן או לא צמוד דופן, אבל בעיקרון אני רוצה לסגור את הפינה הזאת. 

אני רוצה לסגור את המספרים. אנחנו נלך על ההגדרה: מיזם להקמת מתקן אחסון יהיה אחד או יותר הכולל 200 יחידות דיור ולא 500 ו-300 לשניים. זה נשמע לי בהיגיון שלי. 

<עידית בן בסט:>
אולי נסגור את זה אחר-כך?

<היו"ר דוד אמסלם:>
אין בעיה. תסגרו את אותם מספרים שאמרתי, אין בעיה. 

אנחנו נקיים דיון נוסף. אני מחפש עכשיו לוחות זמנים איך לעשות את זה. 

אני מבקש לסגור עכשיו כדי שלא נתווכח, את כל הנושא של הוועדות העצמאיות. אין דבר כזה מבחינתי, אין מצב. זה צריך להיות ועדות מקומיות, מחוזיות. כולם בארץ אותו דבר. זה לא הגיוני מה שקורה פה. 

תשבו על זה. עד הדיון הבא זה מה שאני רוצה. בעיקרון לא צריכה להיות הבחנה בנושא הזה. 

הנושא השני זה גם תכניות שכבר אושרו. אני חושב שכולם צריכים להיכנס לאותו סט, זה לא חשוב. 

<עידית בן בסט:>
מה זאת אומרת?

<היו"ר דוד אמסלם:>
מה שתומר אמר. גם תכניות שכבר מאושרות לבינוי – אני מדבר על ה-20% כרגע – אין שום סיבה שהבן אדם לא יקבל את אותו אינסנטיב. 

<מנחם אליעזר מוזס (יהדות התורה):>
בפריפריה יקבלו עוד 10%. 

<היו"ר דוד אמסלם:>
אם אתם רוצים לעשות דיפרנציאליות, אני לא חושב אבל אם אתם רוצים תחשבו על זה גם. 

תודה רבה, הישיבה נעולה. 

<הישיבה ננעלה בשעה 13:40.>

